02016R0799 — LV — 26.05.2016 — 000.002

Šis dokuments ir tikai informatīvs, un tam nav juridiska spēka. Eiropas Savienības iestādes neatbild par tā saturu. Attiecīgo tiesību aktu un to preambulu autentiskās versijas ir publicētas Eiropas Savienības “Oficiālajā Vēstnesī” un ir pieejamas datubāzē “Eur-Lex”. Šie oficiāli spēkā esošie dokumenti ir tieši pieejami, noklikšķinot uz šajā dokumentā iegultajām saitēm

►B KOMISIJAS ĪSTENOŠANAS REGULA (ES) 2016/799 (2016. gada 18. marts), ar ko īsteno Eiropas Parlamenta un Padomes Regulu (ES) Nr. 165/2014, ar kuru nosaka prasības attiecībā uz tahogrāfu un to komponentu konstrukciju, testēšanu, uzstādīšanu, darbību un remontu (Dokuments attiecas uz EEZ) (OV L 139, 26.5.2016., 1. lpp)





Labota ar:









▼B

KOMISIJAS ĪSTENOŠANAS REGULA (ES) 2016/799

(2016. gada 18. marts),

ar ko īsteno Eiropas Parlamenta un Padomes Regulu (ES) Nr. 165/2014, ar kuru nosaka prasības attiecībā uz tahogrāfu un to komponentu konstrukciju, testēšanu, uzstādīšanu, darbību un remontu

(Dokuments attiecas uz EEZ)







1. pants

Priekšmets un darbības joma

1. Šajā regulā paredzēti noteikumi, kas vajadzīgi šādu aspektu vienādai piemērošanai tahogrāfiem:

a) transportlīdzekļa atrašanās vietas reģistrēšana konkrētos punktos vadītāja ikdienas darba laikposmā;

b) iespējamas viedo tahogrāfu manipulācijas vai ļaunprātīgas izmantošanas attālināta savlaicīga konstatēšana;

c) saskarne ar intelektiskām transporta sistēmām;

d) administratīvās un tehniskās prasības tahogrāfu tipa apstiprināšanas procedūrām, tostarp drošības mehānismi.

2. Viedo tahogrāfu un to komponentu konstrukcija, testēšana, uzstādīšana, inspekcija, darbība un remonts atbilst šīs regulas 1.C pielikumā noteiktajām tehniskajām prasībām.

3. Tahogrāfi, kas nav viedie tahogrāfi, attiecībā uz to konstrukciju, testēšanu, uzstādīšanu, inspekciju, darbību un remontu turpina attiecīgā gadījumā atbilst Padomes Regulas (EEK) Nr. 3821/85 ( 1 ) I vai I.B pielikumam.

4. Saskaņā ar Direktīvas 96/53/EK 10.d pantu, lai savlaicīgi konstatētu krāpšanu, attālinātas savlaicīgas konstatēšanas iekārta pārraida arī masas informāciju, kuru nodrošina iebūvēta svēršanas sistēma.

2. pants

Definīcijas

Šajā regulā piemēro Regulas (ES) Nr. 165/2014 2. pantā noteiktās definīcijas.

Papildus piemēro šādas definīcijas:

1) “digitālais tahogrāfs” jeb “pirmās paaudzes tahogrāfs” ir digitālais tahogrāfs, kas nav viedais tahogrāfs;

2) “ārējā GNSS iekārta” ir iekārta, kurā ir ievietots GNSS uztvērējs, ja transportlīdzekļa bloks nesastāv no vienas vienības, kā arī citi komponenti, kas nepieciešami, lai aizsargātu atrašanās vietas datu nosūtīšanu uz pārējām transportlīdzekļa bloka daļām;

3) “informācijas mape” ir tāda pilnīga mape elektroniskā vai papīra formā, kurā ir visa informācija, ko ražotājs vai tā pārstāvis iesniedzis tipa apstiprināšanas iestādei tahogrāfa vai tā komponenta tipa apstiprināšanai, tostarp sertifikāti, kas minēti Regulas (ES) Nr. 165/2014 12. panta 3. punktā, šīs regulas 1.C pielikumā noteikto testu rezultāti, kā arī rasējumi, fotoattēli un citi būtiski dokumenti;

4) “informācijas pakete” ir tāda informācijas mape elektroniskā vai papīra formā, kam pievienoti jebkādi citi dokumenti, kurus informācijas mapei savu pienākumu veikšanas gaitā pievienojusi tipa apstiprināšanas iestāde, tostarp – tipa apstiprināšanas procesa beigās – tahogrāfa vai tā komponenta EK tipa apstiprinājuma sertifikāts;

5) “informācijas paketes satura rādītājs” ir dokuments, kurā uzskaitīts sanumurēts informācijas paketes saturs, identificējot visas attiecīgās šīs paketes daļas. Minētā dokumenta formā norāda secīgos EK tipa apstiprināšanas procesa posmus, tostarp visus minētās paketes pārskatīšanas un atjaunināšanas datumus;

6) “attālinātas savlaicīgas konstatēšanas iekārta” ir transportlīdzekļa bloka ierīce, ko izmanto mērķtiecīgu pārbaužu veikšanai uz ceļa;

7) “viedais tahogrāfs” jeb “otrās paaudzes tahogrāfs” ir digitālais tahogrāfs, kas atbilst Regulas (ES) Nr. 165/2014 8., 9. un 10. panta, kā arī šīs regulas 1.C pielikuma prasībām;

8) “tahogrāfa komponents” jeb “komponents” ir jebkurš no šiem elementiem: transportlīdzekļa bloks, kustības sensors, tahogrāfa karte, reģistrācijas diagramma, ārējā GNSS iekārta un attālinātas savlaicīgas konstatēšanas iekārta;

9) “tipa apstiprināšanas iestāde” ir dalībvalsts iestāde, kuras kompetencē ir tahogrāfa vai tā komponentu tipa apstiprināšana, licencēšanas procedūra, tipa apstiprinājuma sertifikātu izsniegšana un – vajadzības gadījumā – to anulēšana un kura ir kontaktpunkts pārējo dalībvalstu tipa apstiprināšanas iestādēm un nodrošina, ka ražotāji pilda savus pienākumus attiecībā uz atbilstību šīs regulas prasībām.

3. pants

Ar atrašanās vietu saistīti pakalpojumi

1. Ražotāji nodrošina, ka viedie tahogrāfi ir savietojami ar pozicionēšanas pakalpojumiem, ko sniedz Galileo un Eiropas Ģeostacionārās navigācijas pārklājuma dienesta (“EGNOS”) sistēmas.

2. Papildus 1. punktā minētajām sistēmām ražotāji var nolemt nodrošināt savietojamību ar citām satelītu navigācijas sistēmām.

4. pants

Tahogrāfa un tahogrāfa komponentu tipa apstiprināšanas procedūra

1. Ražotājs vai tā pārstāvis dalībvalsts izraudzītajām tipa apstiprināšanas iestādēm iesniedz tahogrāfa vai jebkādu tā komponentu vai komponentu grupu tipa apstiprinājuma pieteikumu. Tas sastāv no informācijas mapes, kurā ir informācija par katru attiecīgo komponentu, tostarp attiecīgā gadījumā citu tādu komponentu tipa apstiprinājuma sertifikāti, kas nepieciešami tahogrāfa komplektēšanai, kā arī jebkādi citi būtiski dokumenti.

2. Dalībvalsts piešķir tipa apstiprinājumu jebkuram tahogrāfam, komponentam vai komponentu grupai, kas atbilst 1. panta attiecīgi 2. vai 3. punktā minētajām administratīvajām un tehniskajām prasībām. Minētajā gadījumā tipa apstiprināšanas iestāde pieteikuma iesniedzējam izsniedz tipa apstiprinājuma sertifikātu, kas atbilst šīs regulas II pielikumā noteiktajam paraugam.

3. Tipa apstiprināšanas iestāde var prasīt ražotājam vai tā pārstāvim iesniegt jebkādu papildu informāciju.

4. Ražotājs vai tā pārstāvis tipa apstiprināšanas iestādēm, kā arī tiesību subjektiem, kas ir atbildīgi par Regulas (ES) Nr. 165/2014 12. panta 3. punktā minēto sertifikātu izsniegšanu, dara pieejamus tik daudzus tahogrāfus vai tahogrāfu komponentus, cik ir vajadzīgs, lai varētu pieņemami veikt tipa apstiprināšanas procedūru.

5. Ja ražotājs vai tā pārstāvis lūdz konkrētu tahogrāfa komponentu vai komponentu grupu tipa apstiprināšanu, tas tipa apstiprināšanas iestādēm nodrošina citus komponentus, kuriem jau ir piešķirts tipa apstiprinājums, kā arī citas sastāvdaļas, kas nepieciešamas tahogrāfa būvniecībai, lai minētās iestādes varētu veikt nepieciešamos testus.

5. pants

Izmaiņas tipa apstiprinājumos

1. Ražotājs vai tā pārstāvis par visām tahogrāfa informācijas paketē reģistrētās programmatūras vai aparatūras vai tā ražošanai izmantoto materiālu īpašību izmaiņām nekavējoties informē tipa apstiprināšanas iestādes, kas piešķīra sākotnējo tipa apstiprinājumu, un iesniedz pieteikumu par izmaiņām tipa apstiprinājumā.

2. Atkarībā no izmaiņu veida un raksturlielumiem tipa apstiprināšanas iestādes var pārskatīt vai paplašināt esošo vai izsniegt jaunu tipa apstiprinājumu.

Pārskata tad, ja tipa apstiprināšanas iestāde uzskata, ka tahogrāfa programmatūras vai aparatūras izmaiņas vai tā ražošanai izmantoto materiālu īpašību izmaiņas ir nelielas. Šādos gadījumos tipa apstiprināšanas iestāde izsniedz pārskatītos informācijas paketes dokumentus, norādot veikto izmaiņu veidu un to apstiprināšanas dienu. Konsolidēta informācijas paketes atjauninātā redakcija, kam pievienots detalizēts veikto izmaiņu apraksts, ir pietiekams, lai izpildītu šo prasību.

Paplašina tad, ja tipa apstiprināšanas iestāde uzskata, ka tahogrāfa programmatūras vai aparatūras izmaiņas vai tā ražošanai izmantoto materiālu īpašību izmaiņas ir būtiskas. Šādos gadījumos tā var pieprasīt, lai tiktu veikti jauni testi, un attiecīgi informē ražotāju vai tā pārstāvi. Ja minētie testi ir apmierinoši, tipa apstiprināšanas iestāde izsniedz pārskatītu tipa apstiprinājuma sertifikātu, kurā ietverts numurs, kas attiecas uz piešķirto paplašinājumu. Tipa apstiprinājuma sertifikātā min paplašināšanas iemeslu un tā izsniegšanas datumu.

3. Informācijas paketes satura rādītājā norāda jaunākās tipa apstiprinājuma paplašināšanas vai pārskatīšanas datumu vai jaunāko atjauninātās tipa apstiprinājuma redakcijas konsolidēšanas datumu.

4. Ja pieprasītās izmaiņas tahogrāfā vai tā komponentos, kam ir piešķirts tipa apstiprinājums, ir par pamatu tam, lai izsniegtu jaunu drošības vai sadarbspējas sertifikātu, ir nepieciešams jauns tipa apstiprinājums.

6. pants

Spēkā stāšanās

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

To piemēro no 2016. gada 2. marta.

Tomēr pielikumus piemēro no 2019. gada 2. marta, izņemot 16. papildinājumu, kuru piemēro no 2016. gada 2. marta.

Šī regula uzliek saistības kopumā un ir tieši piemērojama visās dalībvalstīs.









I.C PIELIKUMS

Konstrukcijai, testēšanai, uzstādīšanai un inspekcijai noteiktās prasības

IEVADS 1. DEFINĪCIJAS 2. REĢISTRĀCIJAS KONTROLIERĪČU VISPĀRĪGS RAKSTUROJUMS UN FUNKCIJAS 2.1. Vispārīgs raksturojums 2.2. Funkcijas 2.3. Darbības režīmi 2.4. Drošība 3. REĢISTRĀCIJAS KONTROLIERĪCĒM NOTEIKTĀS KONSTRUKTĪVĀS UN FUNKCIONĀLĀS PRASĪBAS 3.1. Karšu ievietošanas un izņemšanas uzraudzība 3.2. Ātruma, atrašanās vietas un attāluma mērīšana 3.2.1. Nobrauktā attāluma mērīšana 3.2.2. Ātruma mērīšana 3.2.3. Atrašanās vietas noteikšana 3.3. Laika skaitīšana 3.4. Vadītāja darbību uzraudzība 3.5. Braukšanas režīma uzraudzība 3.6. Vadītāju veiktie ieraksti 3.6.1. Ikdienas darba laikposmu sākuma un/vai beigu vietas ievade 3.6.2. Transportlīdzekļa vadītāja darbību manuāla ievade un vadītāja apstiprinājums ITS saskarnei 3.6.3. Īpašu nosacījumu ievadīšana 3.7. Uzņēmuma atslēgu pārvaldība 3.8. Kontroles darbību uzraudzība 3.9. Notikumu un/vai kļūmju konstatēšana 3.9.1. Notikums “ievietota nederīga karte” 3.9.2. Notikums “kartes konflikts” 3.9.3. Notikums “laika pārklāšanās” 3.9.4. Notikums “vadīšana bez atbilstošas kartes” 3.9.5. Notikums “kartes ievietošana transportlīdzekļa vadīšanas laikā” 3.9.6. Notikums “nepareizi noslēgta pēdējā kartes sesija” 3.9.7. Notikums “ātruma pārsniegšana” 3.9.8. Notikums “barošanas strāvas pārtraukums” 3.9.9. Notikums “kļūda saziņā ar attālinātās saziņas iekārtu” 3.9.10. Notikums “no GNSS uztvērēja netiek saņemta informācija par atrašanās vietu” 3.9.11. Notikums “kļūda saziņā ar ārēju GNSS iekārtu” 3.9.12. Notikums “kustības datu kļūda” 3.9.13. Notikums “pretrunīga informācija par transportlīdzekļa kustību” 3.9.14. Notikums “drošības sistēmas pārkāpuma mēģinājums” 3.9.15. Notikums “laika konflikts” 3.9.16. “Kartes kļūme” 3.9.17. “Reģistrācijas kontrolierīces kļūme” 3.10. Iebūvētā testēšana un paštestēšana 3.11. Datu atmiņas nolasīšana 3.12. Datu ierakstīšana un saglabāšana datu atmiņā 3.12.1. Kontrolierīces identifikācijas dati 3.12.1.1. Transportlīdzekļa bloka identifikācijas dati 3.12.1.2. Kustības sensora identifikācijas dati 3.12.1.3. Globālas navigācijas satelītu sistēmas (GNSS) identifikācijas dati 3.12.2. Atslēgas un sertifikāti 3.12.3. Dati par vadītāja vai darbnīcas kartes ievietošanu un izņemšanu 3.12.4. Dati par transportlīdzekļa vadītāja darbībām 3.12.5. Vietas un atrašanās vietas, kur ikdienas darba laikposmi sākas un beidzas un/vai kur ir sasniegts 3 stundu ilgs nepārtrauktas transportlīdzekļa vadīšanas laiks 3.12.6. Odometra dati 3.12.7. Sīki dati par braukšanas ātrumu 3.12.8. Dati par notikumiem 3.12.9. Dati par kļūmēm 3.12.10. Dati par kalibrēšanu 3.12.11. Dati par laika skaitīšanas korekcijām 3.12.12. Dati par kontroles darbībām 3.12.13. Dati par uzņēmuma atslēgām 3.12.14. Dati par lejupielādes darbībām 3.12.15. Dati par īpašajiem nosacījumiem 3.12.16. Dati par tahogrāfa karti 3.13. Tahogrāfa karšu nolasīšana 3.14. Datu ierakstīšana un saglabāšana tahogrāfa kartēs 3.14.1. Datu ierakstīšana un saglabāšana pirmās paaudzes tahogrāfa kartēs 3.14.2. Datu ierakstīšana un saglabāšana otrās paaudzes tahogrāfa kartēs 3.15. Attēlošana 3.15.1. Noklusējuma displejs 3.15.2. Brīdinājuma displejs 3.15.3. Piekļuve izvēlnēm 3.15.4. Citi displeji 3.16. Izdrukāšana 3.17. Brīdinājumi 3.18. Datu lejupielāde ārējos datu nesējos 3.19. Attālinātā saziņa saistībā ar mērķtiecīgām pārbaudēm uz ceļa 3.20. Datu izvadīšana uz ārējām papildierīcēm 3.21. Kalibrēšana 3.22. Uz ceļa veikta kalibrēšanas pārbaude 3.23. Laika skaitīšanas korekcija 3.24. Darbības raksturlielumi 3.25. Materiāli 3.26. Marķējums 4. PRASĪBAS ATTIECĪBĀ UZ TAHOGRĀFA KARŠU KONSTRUKCIJU UN DARBĪBU 4.1. Redzamā informācija 4.2. Drošība 4.3. Standarti 4.4. Vides un elektriskās specifikācijas 4.5. Datu glabāšana 4.5.1. Elementārdatnes identificēšanai un kartes vadībai 4.5.2. Integrālo shēmu (IS) kartes identifikācija 4.5.2.1. Mikroshēmas identifikācija 4.5.2.2. DIR (tikai otrās paaudzes tahogrāfa kartēs) 4.5.2.3. ATR (atiestatīšanas atbildes) informācija (kondicionāla, tikai otrās paaudzes tahogrāfa kartēs) 4.5.2.4. Pagarināta garuma informācija (kondicionāla, tikai otrās paaudzes tahogrāfa kartēs) 4.5.3. Vadītāja karte 4.5.3.1. Tahogrāfa lietotne (pieejama pirmās un otrās paaudzes transportlīdzekļu blokiem) 4.5.3.1.1. Lietotnes identifikācija 4.5.3.1.2. Atslēgas un sertifikāti 4.5.3.1.3. Kartes identifikācija 4.5.3.1.4. Kartes turētāja identifikācija 4.5.3.1.5. Datu lejupielāde no kartes 4.5.3.1.6. Informācija par transportlīdzekļa vadītāja apliecību 4.5.3.1.7. Dati par notikumiem 4.5.3.1.8. Dati par kļūmēm 4.5.3.1.9. Dati par transportlīdzekļa vadītāja darbībām 4.5.3.1.10. Dati par transportlīdzekļa izmantošanu 4.5.3.1.11. Vietas, kurās sākas un/vai beidzas ikdienas darba laikposmi 4.5.3.1.12. Dati par kartes sesiju 4.5.3.1.13. Dati par kontroles darbībām 4.5.3.1.14. Dati par īpašajiem nosacījumiem 4.5.3.2. Tahogrāfa 2. paaudzes lietotne (nav pieejama pirmās paaudzes transportlīdzekļu blokiem) 4.5.3.2.1. Lietotnes identifikācija 4.5.3.2.2. Atslēgas un sertifikāti 4.5.3.2.3. Kartes identifikācija 4.5.3.2.4. Kartes turētāja identifikācija 4.5.3.2.5. Datu lejupielāde no kartes 4.5.3.2.6. Informācija par transportlīdzekļa vadītāja apliecību 4.5.3.2.7. Dati par notikumiem 4.5.3.2.8. Dati par kļūmēm 4.5.3.2.9. Dati par transportlīdzekļa vadītāja darbībām 4.5.3.2.10. Dati par transportlīdzekļa izmantošanu 4.5.3.2.11. Vietas, kurās sākas un/vai beidzas ikdienas darba laikposmi 4.5.3.2.12. Dati par kartes sesiju 4.5.3.2.13. Dati par kontroles darbībām 4.5.3.2.14. Dati par īpašajiem nosacījumiem 4.5.3.2.15. Dati, ko izmanto transportlīdzekļa bloki 4.5.3.2.16. Dati par nepārtrauktas transportlīdzekļa vadīšanas vietām trijās stundās 4.5.4. Darbnīcas karte 4.5.4.1. Tahogrāfa lietotne (pieejama pirmās un otrās paaudzes transportlīdzekļu blokiem) 4.5.4.1.1. Lietotnes identifikācija 4.5.4.1.2. Atslēgas un sertifikāti 4.5.4.1.3. Kartes identifikācija 4.5.4.1.4. Kartes turētāja identifikācija 4.5.4.1.5. Datu lejupielāde no kartes 4.5.4.1.6. Dati par kalibrēšanu un laika skaitīšanas korekcijām 4.5.4.1.7. Dati par notikumiem un kļūmēm 4.5.4.1.8. Dati par transportlīdzekļa vadītāja darbībām 4.5.4.1.9. Dati par transportlīdzekļa izmantošanu 4.5.4.1.10. Dati par ikdienas darba laikposmu sākumu un/vai beigām 4.5.4.1.11. Dati par kartes sesiju 4.5.4.1.12. Dati par kontroles darbībām 4.5.4.1.13. Dati par īpašajiem nosacījumiem 4.5.4.2. Tahogrāfa 2. paaudzes lietotne (nav pieejama pirmās paaudzes transportlīdzekļu blokiem) 4.5.4.2.1. Lietotnes identifikācija 4.5.4.2.2. Atslēgas un sertifikāti 4.5.4.2.3. Kartes identifikācija 4.5.4.2.4. Kartes turētāja identifikācija 4.5.4.2.5. Datu lejupielāde no kartes 4.5.4.2.6. Dati par kalibrēšanu un laika skaitīšanas korekcijām 4.5.4.2.7. Dati par notikumiem un kļūmēm 4.5.4.2.8. Dati par transportlīdzekļa vadītāja darbībām 4.5.4.2.9. Dati par transportlīdzekļa izmantošanu 4.5.4.2.10. Dati par ikdienas darba laikposmu sākumu un/vai beigām 4.5.4.2.11. Dati par kartes sesiju 4.5.4.2.12. Dati par kontroles darbībām 4.5.4.2.13. Dati, ko izmanto transportlīdzekļa bloki 4.5.4.2.14. Dati par nepārtrauktas transportlīdzekļa vadīšanas vietām trijās stundās 4.5.4.2.15. Dati par īpašajiem nosacījumiem 4.5.5. Kontroles karte 4.5.5.1. Tahogrāfa lietotne (pieejama pirmās un otrās paaudzes transportlīdzekļu blokiem) 4.5.5.1.1. Lietotnes identifikācija 4.5.5.1.2. Atslēgas un sertifikāti 4.5.5.1.3. Kartes identifikācija 4.5.5.1.4. Kartes turētāja identifikācija 4.5.5.1.5. Dati par kontroles darbībām 4.5.5.2. Tahogrāfa 2. paaudzes lietotne (nav pieejama pirmās paaudzes transportlīdzekļu blokiem) 4.5.5.2.1. Lietotnes identifikācija 4.5.5.2.2. Atslēgas un sertifikāti 4.5.5.2.3. Kartes identifikācija 4.5.5.2.4. Kartes turētāja identifikācija 4.5.5.2.5. Dati par kontroles darbībām 4.5.6. Uzņēmuma karte 4.5.6.1. Tahogrāfa lietotne (pieejama pirmās un otrās paaudzes transportlīdzekļu blokiem) 4.5.6.1.1. Lietotnes identifikācija 4.5.6.1.2. Atslēgas un sertifikāti 4.5.6.1.3. Kartes identifikācija 4.5.6.1.4. Kartes turētāja identifikācija 4.5.6.1.5. Dati par uzņēmuma darbību 4.5.6.2. Tahogrāfa 2. paaudzes lietotne (nav pieejama pirmās paaudzes transportlīdzekļu blokiem) 4.5.6.2.1. Lietotnes identifikācija 4.5.6.2.2. Atslēgas un sertifikāti 4.5.6.2.3. Kartes identifikācija 4.5.6.2.4. Kartes turētāja identifikācija 4.5.6.2.5. Dati par uzņēmuma darbību 5. REĢISTRĀCIJAS KONTROLIERĪCES UZSTĀDĪŠANA 5.1. Uzstādīšana 5.2. Uzstādīšanas plāksnīte 5.3. Plombēšana 6. PĀRBAUDES, INSPEKCIJAS UN REMONTI 6.1. Iekārtu uzstādītāju, darbnīcu un transportlīdzekļu ražotāju apstiprināšana 6.2. Jaunu vai izremontētu instrumentu pārbaude 6.3. Uzstādīšanas pārbaude 6.4. Regulāras inspekcijas 6.5. Kļūdu noteikšana 6.6. Remontdarbi 7. KARŠU IZSNIEGŠANA 8. REĢISTRĀCIJAS KONTROLIERĪČU UN TAHOGRĀFA KARŠU TIPA APSTIPRINĀŠANA 8.1. Vispārīgi norādījumi 8.2. Drošības sertifikāts 8.3. Funkcionalitātes sertifikāts 8.4. Savietojamības sertifikāts 8.5. Tipa apstiprinājuma sertifikāts 8.6. Izņēmuma procedūra: pirmie savietojamības sertifikāti 2. paaudzes reģistrācijas kontrolierīcēm un tahogrāfa kartēm

IEVADS

Pirmās paaudzes digitālā tahogrāfa sistēma tiek izmantota kopš 2006. gada 1. maija. Šādu sistēmu drīkst izmantot vietējos pārvadājumos līdz tās ekspluatācijas laika beigām. Tomēr visi transportlīdzekļi, kas veic starptautiskos pārvadājumus, 15 gadu laikā pēc šīs Komisijas regulas stāšanās spēkā jāaprīko ar atbilstošu otrās paaudzes viedo tahogrāfu, ko ievieš ar šo regulu.

Šajā pielikumā ir aplūkotas prasības attiecībā uz otrās paaudzes reģistrācijas kontrolierīcēm un tahogrāfa kartēm. No otrās paaudzes reģistrācijas kontrolierīču ieviešanas datuma tās ir jāuzstāda transportlīdzekļos, kuriem veic pirmreizējo reģistrāciju, un ir jāizsniedz otrās paaudzes tahogrāfu kartes.

Lai sekmētu otrās paaudzes tahogrāfu sistēmas vienmērīgu ieviešanu,

— otrās paaudzes tahogrāfu kartes izstrādājamas tā, lai tās varētu izmantot arī pirmās paaudzes transportlīdzekļu blokos,

— netiek prasīts, lai pēc minētās sistēmas ieviešanas datuma derīgās pirmās paaudzes tahogrāfa kartes tiktu nomainītas.

Tas ļaus transportlīdzekļu vadītājiem paturēt viņu unikālo vadītāja karti un izmantot to abās sistēmās.

Taču otrās paaudzes reģistrācijas kontrolierīces varēs kalibrēt tikai tad, ja tiks izmantotas otrās paaudzes darbnīcas kartes.

Šajā pielikumā ir ietvertas visas prasības saistībā ar pirmās un otrās paaudzes tahogrāfu sistēmas savietojamību.

Papildinformācija par abu līdzāspastāvošo sistēmu vadību ir dota 15. papildinājumā.

Papildinājumu saraksts 1. papildinājums: DATU VĀRDNĪCA 2. papildinājums: TAHOGRĀFA KARŠU SPECIFIKĀCIJA 3. papildinājums: PIKTOGRAMMAS 4. papildinājums: IZDRUKAS 5. papildinājums: ATAINOŠANA 6. papildinājums: PRIEKŠĒJAIS SAVIENOTĀJS KALIBRĒŠANAI UN LEJUPIELĀDEI 7. papildinājums: DATU LEJUPIELĀDES PROTOKOLI 8. papildinājums: KALIBRĒŠANAS PROTOKOLS 9. papildinājums: TIPA APSTIPRINĀJUMS UN NEPIECIEŠAMO TESTU MINIMUMA SARAKSTS 10. papildinājums: DROŠĪBAS PRASĪBAS 11. papildinājums: VIENOTIE DROSĪBAS MEHĀNISMI 12. papildinājums: POZICIONĒŠANA UZ GLOBĀLĀS NAVIGĀCIJAS SATELĪTU SISTĒMAS (GNSS) PAMATA 13. papildinājums: ITS SASKARNE 14. papildinājums: ATTĀLINĀTĀS SAZIŅAS FUNKCIJA 15. papildinājums: PĀREJA: DAŽĀDU PAAUDŽU APRĪKOJUMA LĪDZĀSPASTĀVĒŠANAS PĀRVALDĪBA 16. papildinājums: ADAPTERS M1 UN N1 KATEGORIJAS TRANSPORTLĪDZEKĻIEM

1. DEFINĪCIJAS

Šajā pielikumā:

a) “aktivācija”

ir posms, kurā tahogrāfs sāk darboties pilnā apjomā un pilda visas funkcijas, tostarp drošības funkcijas, izmantojot darbnīcas karti;

b) “autentificēšana”

ir noteiktas identitātes noteikšanas un pārbaudes funkcija;

c) “autentiskums”

ir īpašība, kas nozīmē, ka informāciju sniedz persona, kuras identitāti var pārbaudīt;

d) “iebūvēta testēšana”

ir testēšanas funkcija, ko veic pēc pieprasījuma; to ieslēdz operators vai ar ārējām iekārtām;

e) “kalendārā diena”

ir diena, kas ilgst no plkst. 00.00 līdz plkst. 24.00; visas kalendārās dienas attiecina uz UTC laiku (universālais koordinētais laiks);

f) viedā tahogrāfa “kalibrēšana”

ir datu atmiņā glabājamo transportlīdzekļa parametru atjaunināšana vai apstiprināšana. Transportlīdzekļa parametri ietver transportlīdzekļa identifikācijas datus (identifikācijas numuru (VIN), reģistrācijas numuru (VRN) un reģistrācijas dalībvalsts apzīmējumu) un tā raksturlielumus (w, k, l, riepu izmēru, ātruma ierobežošanas ierīces iestatījumu (ja attiecināms), UTC pašreizējo laiku, odometra pašreizējo rādījumu); reģistrācijas kontrolierīces kalibrēšanas laikā datu atmiņā saglabā arī visus ar tipa apstiprināšanu saistītos plombu tipus un identifikatorus;

jebkādu UTC laika atjaunināšanu vai apstiprināšanu uzskata par laika skaitīšanas korekciju, nevis par kalibrēšanu, ar nosacījumu, ka tā nav pretrunā ar 409. prasību;

reģistrācijas kontrolierīces kalibrēšanai jāizmanto darbnīcas karte;

g) “kartes numurs”

ir 16 alfabētiski numerālu rakstzīmju kombinācija, ar kuru dalībvalstī nepārprotami identificē tahogrāfa karti. Kartes numurā ir ietverts kartes kārtas indekss (ja attiecināms), kartes nomaiņas indekss un kartes atjaunošanas indekss;

šā iemesla dēļ karte ir nepārprotami identificēta ar izdevējas dalībvalsts kodu un kartes numuru;

h) “kartes kārtas indekss”

ir kartes 14. alfabētiski numerālā rakstzīme, ko izmanto, lai atšķirtu dažādas tahogrāfa kartes, kas izsniegtas tādam uzņēmumam, darbnīcai vai kontrolējošai iestādei, kuram ir tiesības saņemt vairākas tahogrāfa kartes. Uzņēmumu, darbnīcu vai kontrolējošo iestādi unikāli identificē pirmās 13 rakstzīmes kartes numurā;

i) “kartes atjaunošanas indekss”

ir kartes numura 16. alfabētiski numerālā rakstzīme, ko palielina katrā tahogrāfa kartes atjaunošanas reizē;

j) “kartes nomaiņas indekss”

ir kartes numura 15. alfabētiski numerālā rakstzīme, ko palielina katrā tahogrāfa kartes aizstāšanas reizē;

k) “transportlīdzekļa raksturojuma koeficients”

ir skaitlisks raksturlielums, kas norāda ar reģistrācijas kontrolierīci saistītās transportlīdzekļa daļas (pārnesumkārbas izejošās vārpstas vai ass) emitētā izejas signāla vērtību laikā, kurā transportlīdzeklis veic viena kilometra attālumu standarta testa apstākļos, kas aprakstīti 414. prasībā. Raksturojuma koeficientu izsaka impulsos uz kilometru (w = … imp./km);

l) “uzņēmuma karte”

ir tahogrāfa karte, kuru dalībvalsts iestādes ir izsniegušas transporta uzņēmumam, kuram ir jāizmanto ar tahogrāfu aprīkoti transportlīdzekļi; tā identificē transporta uzņēmumu un ļauj parādīt uz ekrāna, lejupielādēt un izdrukāt datus, kuri glabājas tahogrāfā un kurus minētais transporta uzņēmums ir aizslēdzis;

m) “reģistrācijas kontrolierīces konstante”

ir skaitlisks raksturlielums, kas norāda ieejas signāla vērtību, kāda nepieciešama vienu kilometru gara brauciena parādīšanai un ierakstīšanai; šo konstanti izsaka kā impulsu skaitu uz kilometru (k = … imp./km);

n) “nepārtrauktas transportlīdzekļa vadīšanas laiku” reģistrācijas kontrolierīcē aprēķina šādi ( 2 ):

nepārtrauktas transportlīdzekļa vadīšanas laiku aprēķina kā konkrētā transportlīdzekļa vadītāja pašreizējo uzkrāto transportlīdzekļa vadīšanas laiku kopš viņa pēdējā KLĀTBŪTNES vai PĀRTRAUKUMA/ATPŪTAS vai NEZINĀMAS ( 3 ) darbības 45 minūšu vai ilgāka laikposma beigām (šo laikposmu atļauts sadalīt saskaņā ar Eiropas Parlamenta un Padomes Regulu (EK) Nr. 561/2006 ( 4 )). Šajos aprēķinos pēc vajadzības ņem vērā pēdējās vadītāja kartē saglabātās darbības. Ja transportlīdzekļa vadītājs reģistrācijas kontrolierīcē nav ievietojis savu karti, aprēķiniem izmanto datu atmiņā ierakstītos datus, kas ir saistīti ar kārtējo laikposmu, kad karte nav bijusi ievietota un nav bijusi saistīta ar attiecīgo slotu;

o) “kontroles karte”

ir tahogrāfa karte, kuru dalībvalsts iestādes ir izsniegušas šīs valsts kompetentajai kontroles iestādei; tā identificē kontroles struktūru un pēc izvēles arī kontrolieri un ļauj piekļūt datiem, kas glabājas datu atmiņā vai vadītāja kartēs un pēc izvēles — darbnīcas kartēs, lai tos nolasītu, izdrukātu un/vai lejupielādētu.

Tā nodrošina arī piekļuvi uz ceļa veiktas kalibrēšanas pārbaudes funkcijai un attālinātās savlaicīgās konstatēšanas saziņas lasītāja datiem;

p) “kopējo pārtraukumu laiku” reģistrācijas kontrolierīcē aprēķina šādi (2) :

kopējo transportlīdzekļa vadīšanas pārtraukumu laiku aprēķina kā pašreizējo uzkrāto 15 minūšu vai ilgāku KLĀTBŪTNES vai PĀRTRAUKUMA/ATPŪTAS, vai NEZINĀMAS (3) darbības laika laikposmu summu kopš attiecīgā transportlīdzekļa vadītāja pēdējā 45 minūšu vai ilgāka KLĀTBŪTNES vai PĀRTRAUKUMA/ATPŪTAS, vai NEZINĀMAS (3) darbības laikposma beigām (šo laikposmu atļauts sadalīt saskaņā ar Regulu (EK) Nr. 561/2006).

Šajos aprēķinos pēc vajadzības ņem vērā pēdējās vadītāja kartē saglabātās darbības. Aprēķinos neņem vērā nezināmus negatīvus laikposmus (nezināmas darbības laikposma sākums > nezināmas darbības laikposma beigām), kas rodas divu dažādu reģistrācijas kontrolierīču darbības pārklāšanās dēļ.

Ja transportlīdzekļa vadītājs reģistrācijas kontrolierīcē nav ievietojis savu karti, aprēķiniem izmanto datu atmiņā ierakstītos datus, kas ir saistīti ar kārtējo laikposmu, kad karte nav bijusi ievietota un nav bijusi saistīta ar attiecīgo slotu;

q) “datu atmiņa”

ir reģistrācijas kontrolierīcē iebūvēta elektroniska ierīce datu glabāšanai;

r) “elektroniskais paraksts”

ir datu blokam pievienoti dati vai šā datu bloka kriptogrāfiska transformācija, kas šā datu bloka saņēmējam dod iespēju pārliecināties par attiecīgā datu bloka autentiskumu un integritāti;

s) “lejupielāde”

ir visu transportlīdzekļa datu atmiņas ierīcē vai tahogrāfa kartē reģistrēto datu datņu vai to daļas kopēšana kopā ar elektronisko parakstu ar noteikumu, ka ar šo procesu netiek grozīti vai dzēsti saglabātie dati;

Transportlīdzekļu viedo tahogrāfu ražotāji un datu datņu lejupielādes ierīču ražotāji veic visus nepieciešamos pasākumus, lai nodrošinātu, ka šādu datu lejupielādi iespējams veikt, minimāli aizkavējot transporta uzņēmumu darbību vai autovadītājus.

Datnes, kas satur sīku informāciju par braukšanas ātrumu, var nebūt nepieciešamas, lai konstatētu atbilstību Regulai (EK) Nr. 561/2006, bet šo informāciju var izmantot citiem nolūkiem, piemēram, izmeklējot ceļu satiksmes negadījumus;

t) “vadītāja karte”

ir tahogrāfa karte, kuru dalībvalsts iestādes ir izsniegušas konkrētam transportlīdzekļa vadītājam; tā identificē minēto vadītāju un ļauj saglabāt datus par viņa darbību;

u) “riteņu faktiskais apkārtmērs”

ir vidējais attālums, ko, pārvietojot transportlīdzekli, viena pilna apgrieziena laikā nobrauc katrs no dzenošajiem riteņiem. Šie attālumi jāmēra testēšanas standartapstākļos, kā norādīts 414. prasībā, un tos izsaka šādi: “l = … mm”. Transportlīdzekļu ražotāji šo attālumu mērīšanu var aizstāt ar teorētiskiem aprēķiniem, kuros ņem vērā nepiekrautu un tehniskā kārtībā esošu transportlīdzekļu svara sadalījumu pa asīm. ( 5 ). Šādu teorētisko aprēķinu veikšanas metodes jāapstiprina dalībvalsts kompetentajai iestādei, un tās var īstenot tikai pirms tahogrāfa aktivēšanas;

v) “notikums”

ir viedā tahogrāfa konstatēta anormāla darbība, kas var būt datu viltošanas mēģinājuma rezultāts;

w) “ārēja GNSS iekārta”

ir iekārta, kurā ir ievietots GNSS uztvērējs, ja transportlīdzeklī uzstādāmā ierīce nesastāv no vienas vienības, kā arī citi komponenti, kas nepieciešami, lai atbalstītu atrašanās vietas datu nosūtīšanu uz pārējām transportlīdzekļa bloka daļām;

x) “kļūme”

ir anormāla darbība, kuru konstatējis viedais tahogrāfs un kas var būt ierīces nepareizas darbības vai bojājuma rezultāts;

y) “GNSS uztvērējs”

ir elektroniska ierīce, kas uztver un digitāli apstrādā signālus no vienas Globālās navigācijas satelītu sistēmas (GNSS) vai vairākām GNSS, lai varētu sniegt informāciju par atrašanās vietu, ātrumu un laiku.

z) “uzstādīšana”

ir tahogrāfa uzstādīšana transportlīdzeklī;

aa) “sadarbspēja”

ir sistēmu un ar tām saistīto uzņēmējdarbības procesu spēja veikt datu apmaiņu un nodrošināt informācijas apriti;

bb) “saskarne”

ir starpniecības līdzeklis starp sistēmām, ar kura palīdzību tās var savienoties un mijiedarboties;

cc) “atrašanās vieta”

ir transportlīdzekļa ģeogrāfiskās koordinātas attiecīgajā brīdī;

dd) “kustības sensors”

ir tahogrāfa daļa, kas rada signālu, kurš liecina par transportlīdzekļa ātrumu un/vai nobraukto attālumu;

ee) “nederīga karte”

ir karte, par kuru konstatēts, ka tā ir bojāta, kurai nav veikta sākotnējā autentizācija vai neizdodas to veikt, nav sācies vai ir beidzies derīguma termiņš;

ff) “atvērts standarts”

ir standarts, kas izklāstīts standarta specifikācijas dokumentā, kurš pieejams bez maksas vai par nominālu maksu un kuru ir atļauts kopēt, izplatīt vai izmantot bez maksas vai par nominālu maksu.

gg) “ārpus darbības jomas”

ir gadījumi, kad saskaņā ar Padomes Regulu (EK) Nr. 561/2006 reģistrācijas kontrolierīces nav jāizmanto.

hh) “ātruma pārsniegšana”

ir autotransporta līdzeklim atļautā maksimālā ātruma pārsniegšana, ko definē kā par 60 sekundēm ilgāku laikposmu, kurā transportlīdzekļa izmērītais ātrums pārsniedz ātruma ierobežošanas ierīcē iestatīto robežu, kas noteikta Padomes 1992. gada 10. februāra Direktīvas 92/6/EEK par ātruma ierobežošanas ierīču uzstādīšanu un izmantošanu noteiktu kategoriju transportlīdzekļos Kopienā ( 6 ) jaunākajā redakcijā;

ii) “regulāra inspekcija”

ir darbību kopums, ko veic, lai pārbaudītu, vai tahogrāfs darbojas pareizi, vai tā iestatījumi atbilst transportlīdzekļa parametriem, un vai tahogrāfam nav pievienotas manipulāciju veikšanai paredzētas ierīces;

jj) “printeris”

ir reģistrācijas kontrolierīces sastāvdaļa, ar kuru izdrukā saglabātos datus;

kk) “attālinātas savlaicīgas konstatēšanas saziņa”

ir mērķtiecīgu, uz ceļa veiktu pārbaužu laikā pastāvoša saziņa starp attālinātas savlaicīgas konstatēšanas saziņas iekārtu un attālinātas savlaicīgas konstatēšanas saziņas lasītāju, lai attālināti konstatētu iespējamās manipulācijas ar reģistrācijas kontrolierīci vai tās ļaunprātīgu izmantošanu;

ll) “attālinātas saziņas iekārta”

ir transportlīdzekļa bloka ierīce, ko izmanto mērķtiecīgu pārbaužu veikšanai uz ceļa;

mm) “attālinātas savlaicīgas konstatēšanas saziņas lasītājs”

ir sistēma, kuru kontrolieri izmanto mērķtiecīgām pārbaudēm uz ceļa;

nn) “atjaunošana”

ir jaunas tahogrāfa kartes izsniegšana gadījumos, kad esošajai kartei beidzas derīguma termiņš vai tā nedarbojas un tāpēc tiek nodota atpakaļ izsniedzējai iestādei; atjaunošana vienmēr nozīmē, ka nav divu vienlaikus derīgu karšu;

oo) “remonts”

ir kustības sensora, transportlīdzekļa bloka vai kabeļa remonts, kura veikšanai šai ierīcei jāatslēdz barošanas strāva, tā jāatvieno no citiem tahogrāfa komponentiem vai ir jāatver kustības sensors vai transportlīdzekļa bloks;

pp) “kartes nomaiņa”

ir tahogrāfa kartes izsniegšana ar mērķi nomainīt esošo karti, kas ir deklarēta kā pazaudēta, nozagta vai bojāta un nav nodota atpakaļ izdevējiestādei; nomaiņa vienmēr rada risku, ka ir divas vienlaikus derīgas kartes;

qq) “drošības sertifikācija”

ir process, kurā kopējo kritēriju sertifikācijas iestāde apliecina, ka pārbaudītā reģistrācijas kontrolierīce (vai sastāvdaļa) vai tahogrāfa karte atbilst attiecīgajos aizsardzības profilos noteiktajām drošības prasībām;

rr) “paštestests”

ir testi, kurus kļūmju noteikšanai cikliski un automātiski veic reģistrācijas kontrolierīce;

ss) “laika skaitīšana”

ir koordinētā universālā laika (UTC) un datuma pastāvīga digitāla reģistrēšana;

tt) “laika skaitīšanas korekcija”

ir kārtējā laika automātiska korekcija regulāros intervālos un pieļaujot atkāpi ne vairāk kā vienas minūtes robežās vai korekcija, ko veic kalibrēšanas laikā;

uu) “riepu izmērs”

ir (ārējo dzenošo riteņu) riepu izmēru apzīmējums saskaņā ar 1992. gada 31. marta Padomes Direktīvas 92/23/EEK ( 7 ) jaunāko redakciju;

vv) “transportlīdzekļa identifikācija”

ir numuri, pēc kuriem identificē transportlīdzekli: transportlīdzekļa reģistrācijas numurs (VRN), kurā norādīta reģistrācijas dalībvalsts, un transportlīdzekļa identifikācijas numurs (VIN) ( 8 );

ww) aprēķinu veikšanai reģistrācijas kontrolierīcēs “nedēļa”

ir laikposms no pirmdienas plkst. 00.00 pēc koordinētā universālā laika (UTC) līdz svētdienai plkst. 24.00 pēc UTC;

xx) “darbnīcas karte”

ir tahogrāfa karte, kuru dalībvalsts iestādes ir izsniegušas attiecīgās dalībvalsts apstiprināta tahogrāfu ražotāja, uzstādīšanas uzņēmuma, transportlīdzekļu ražotāja vai darbnīcas īpaši ieceltam personālam; tā identificē kartes turētāju un ļauj testēt, kalibrēt un aktivēt tahogrāfus un/vai lejupielādēt no tiem datus;

yy) “adapters”

ir ierīce, kas nepārtraukti nodrošina transportlīdzekļa ātrumam un/vai nobrauktajam attālumam reprezentatīvu signālu un kas nav ierīce, kuru izmanto neatkarīgai pārvietošanās atklāšanai; to

— uzstāda un izmanto tikai M1 un N1 tipa transportlīdzekļos (saskaņā ar Eiropas Parlamenta un Padomes Direktīvas 2007/46/EK ( 9 ) jaunākās redakcijas II pielikumā noteikto definīciju), kuru ekspluatācija uzsākta kopš 2006. gada 1. maija,

— uzstāda vietās, kurās tehniski nav iespējams uzstādīt nekāda cita esoša veida kustības sensoru, kas citādi atbilst šā pielikuma un tā 1.–15. papildinājuma noteikumiem,

— uzstāda starp transportlīdzekļa bloku un vietu, kurā iebūvēti sensori vai alternatīvas saskarnes ģenerē ātruma/attāluma impulsus,

— un attiecībā uz transportlīdzekļa bloku adapters darbojas tieši tāpat kā šajā pielikumā un tā 1.–16. papildinājumā minētajiem noteikumiem atbilstošs kustības sensors, kas pieslēgts transportlīdzekļa blokam;

šāda adaptera izmantošana iepriekš minētajos transportlīdzekļos nodrošina iespēju uzstādīt un pareizi izmantot transportlīdzekļa bloku, ievērojot visas šajā pielikumā noteiktās prasības,

šo transportlīdzekļu viedā tahogrāfa komplektācijā ietilpst vadi, adapters un transportlīdzekļa bloks;

zz) “datu integritāte”

ir saglabāto datu precizitāte un atbilstība, ko apliecina jebkādu atšķirību neesamība divu datu reģistrācijas atjauninājumu datos. Integritāte nozīmē to, ka dati ir precīza oriģinālās versijas kopija, piemēram, tie nav tikuši bojāti, tos ierakstot tahogrāfa kartē vai tam paredzētā ierīcē vai nolasot no tahogrāfa kartes vai tam īpaši paredzētas ierīces, vai arī pārraidot jebkurā komunikāciju kanālā;

aaa) “datu privātums”

ir vispārīgi tehniski pasākumi, kas veikti, lai nodrošinātu, ka pienācīgi tiek īstenoti principi, kas noteikti Eiropas Parlamenta un Padomes 1995. gada 24. oktobra Direktīvā 95/46/EK ( 10 ) par personu aizsardzību attiecībā uz personas datu apstrādi un šādu datu brīvu apriti, kā arī Eiropas Parlamenta un Padomes 2002. gada 12. jūlija Direktīvā 2002/58/EK ( 11 ) par personas datu apstrādi un privātās dzīves aizsardzību elektronisko komunikāciju nozarē;

bbb) “viedā tahogrāfa sistēma”

ir reģistrācijas kontrolierīce, tahogrāfa kartes un visu ražošanas, uzstādīšanas, ekspluatācijas, testēšanas un kontroles laikā tieši vai netieši mijiedarbīgu iekārtu komplekts, piemēram, kartes, attālinātās saziņas lasītājs un jebkura cita ierīce, kas paredzēta datu lejupielādei, datu analīzei, kalibrēšanai, ģenerēšanai, vadīšanai vai drošības elementu ieviešanai u. c. darbībām;

ccc) “ieviešanas datums”

36 mēneši no dienas, kad stājas spēkā Eiropas Parlamenta un Padomes Regulas (ES) Nr. 165/2014 ( 12 ) 11. pantā norādītie sīki izstrādātie noteikumi.

Tas ir datums, pēc kura transportlīdzekļi, kuriem tiek veikta pirmreizējā reģistrācija:

— ir jāaprīko ar tahogrāfu, kas savienots ar pozicionēšanas pakalpojumu, kura pamatā ir satelītnavigācijas sistēmas izmantošana,

— ir jānodrošina ar iespēju mērķtiecīgu uz ceļa veiktu pārbaužu datus nosūtīt kompetentajām kontroles iestādēm, transportlīdzeklim atrodoties kustībā,

— un var būt aprīkoti ar standartizētām saskarnēm, kas ļauj tahogrāfu reģistrētos vai ģenerētos datus ar ārējas ierīces palīdzību izmantot darba režīmā.

ddd) “aizsardzības profils”

ir dokuments, kuru atbilstoši kopējiem kritērijiem izmanto kā daļu no sertifikācijas procesa, nodrošinot, ka tiek ieviesta neatkarīga specifikācija par drošības prasībām attiecībā uz informācijas ticamību;

eee) “GNSS precizitāte”

no Globālās navigācijas satelītu sistēmas (GNSS) iegūtas atrašanās vietas ar tahogrāfiem veiktas ierakstīšanas kontekstā ir horizontālās precizitātes samazināšanas (Horizontal Dilution of Precision, HDOP) vērtība, kas aprēķināta kā minimālā no HDOP vērtībām, kuras iegūtas no pieejamajām GNSS sistēmām.

2. REĢISTRĀCIJAS KONTROLIERĪČU VISPĀRĪGS RAKSTUROJUMS UN FUNKCIJAS

2.1. Vispārīgs raksturojums

Reģistrācijas kontrolierīces ir paredzētas ar transportlīdzekļa vadītāja darbībām saistīto datu reģistrēšanai, glabāšanai, attēlošanai, izdrukāšanai un izvadīšanai.

Visiem transportlīdzekļiem, kas ir aprīkoti ar šā pielikuma noteikumiem atbilstošu reģistrācijas kontrolierīci, ir jābūt braukšanas ātruma rādītājam un odometram. Šīs funkcijas var izpildīt arī reģistrācijas kontrolierīce.

(1) Reģistrācijas kontrolierīces komplektācijā ietilpst vadi, kustības sensors un transportlīdzekļa bloks.

(2) Starp kustības sensoriem un transportlīdzekļa blokiem pastāvošā saskarne atbilst 11. papildinājumā aprakstītajām prasībām.

(3) Transportlīdzekļa bloku savieno ar globālo(-ajām) navigācijas sistēmu(-ām), kā norādīts 12. papildinājumā.

(4) Transportlīdzekļa bloks sazinās ar attālinātas agrīnās atklāšanas saziņas lasītājiem, kā aprakstīts 14. papildinājumā.

(5) Transportlīdzekļa blokā var būt ietverta ITS saskarne, kas aprakstīta 13. papildinājumā.

Reģistrācijas kontrolierīci ar papildu saskarņu un/vai pēc izvēles uzstādāmas ITS saskarnes starpniecību var savienot ar citām iekārtam.

(6) Neviena reģistrācijas kontrolierīcēs iekļauta vai tai pievienota apstiprināta vai neapstiprināta funkcija, ierīce vai ierīces nedrīkst radīt traucējumus vai būt tāda, kas varētu radīt traucējumus reģistrācijas kontrolierīču pareizai un drošai darbībai, kā arī kavēt šīs regulas noteikumu ievērošanu.

Reģistrācijas kontrolierīču lietotāji ierīcēs identificējas ar tahogrāfa karšu starpniecību.

(7) Atkarībā no lietotāju veida un/vai identitātes reģistrācijas kontrolierīces nodrošina selektīvas tiesības piekļūt datiem un funkcijām.

Reģistrācijas kontrolierīces datus reģistrē un saglabā datu atmiņā, attālinātās saziņas iekārtā un tahogrāfa kartēs.

To veic atbilstoši 1995. gada 24. oktobra Direktīvai 95/46/EK par personu aizsardzību attiecībā uz personu datu apstrādi un šādu datu brīvu apriti ( 13 ), 2002. gada 12. jūlija Direktīvai 2002/58/EK par personas datu apstrādi un privātās dzīves aizsardzību elektronisko komunikāciju nozarē ( 14 ) un saskaņā ar Regulas (ES) Nr. 165/2014 7. pantu.

2.2. Funkcijas

(8) Reģistrācijas kontrolierīce nodrošina šādas funkcijas:

— karšu ievietošanas un izņemšanas uzraudzību;

— ātruma, attāluma un atrašanās vietas mērīšanu;

— laika skaitīšanu;

— transportlīdzekļa vadītāja darbību uzraudzību;

— braukšanas režīma uzraudzību;

— transportlīdzekļa vadītāja manuāli veiktu ierakstu reģistrēšanu: — — ikdienas darba laikposmu sākuma un/vai beigu vietas ievadi; — manuāli veiktu ierakstu reģistrēšanu par vadītāja darbībām; — īpašu nosacījumu reģistrēšanu;

— uzņēmuma atslēgu pārvaldību;

— kontroles darbību uzraudzību,

— notikumu un/vai kļūmju konstatēšanu;

— iebūvēto testēšanu un paštestēšanu;

— datu atmiņas nolasīšanu;

— datu ierakstīšanu un saglabāšanu datu atmiņā;

— tahogrāfa karšu nolasīšanu;

— datu ierakstīšanu un saglabāšanu tahogrāfa kartēs;

— parādīšanu uz ekrāna;

— izdrukāšanu;

— brīdināšanu;

— datu lejupielādi ārējos datu nesējos;

— attālinātu saziņu saistībā ar mērķtiecīgām pārbaudēm uz ceļa;

— datu izvadīšanu uz papildierīcēm;

— kalibrēšanu;

— uz ceļa veiktas kalibrēšanas pārbaudi;

— laika skaitīšanas korekciju.

2.3. Darbības režīmi

(9) Reģistrācijas kontrolierīcēm ir četri darbības režīmi:

— darba režīms,

— kontroles režīms,

— kalibrēšanas režīms,

— uzņēmuma režīms.

(10) Atkarībā no tā, kāda derīga tahogrāfa karte ir ievietota kartes saskarnes ierīcēs, reģistrācijas kontrolierīces pārslēdzas uz tālāk minētajiem darbības režīmiem. Lai noteiktu darbības režīmu, tahogrāfa kartes paaudzei nav nozīmes, ja vien ievietotā karte ir derīga. Ja pirmās paaudzes darbnīcas karte tiek ievietota otrās paaudzes transportlīdzekļa blokā, tā vienmēr tiek uzskatīta par nederīgu.







Darbības režīms Vadītāja slots Bez kartes Vadītāja karte Kontroles karte Darbnīcas karte Uzņēmuma karte Otra vadītāja slots Bez kartes darba darba kontroles kalibrēšanas uzņēmuma Vadītāja karte darba darba kontroles kalibrēšanas uzņēmuma Kontroles karte kontroles kontroles kontroles (*1) darba darba Darbnīcas karte kalibrēšanas kalibrēšanas darba kalibrēšanas (*1) darba Uzņēmuma karte uzņēmuma uzņēmuma darba darba uzņēmuma (*1) (*1) Šajās situācijās reģistrācijas kontrolierīce izmanto tikai transportlīdzekļa vadītāja slotā ievietoto tahogrāfa karti.

(11) Reģistrācijas kontrolierīces nepieņem nederīgas kartes, tomēr no kartēm, kuru derīguma termiņš ir beidzies, var parādīt uz ekrāna, izdrukāt vai lejupielādēt tajās saglabātos datus.

(12) Visas 2.2. punktā uzskaitītās funkcijas darbojas visos darbības režīmos, izņemot:

— kalibrēšanas funkcijai var piekļūt tikai kalibrēšanas režīmā;

— uz ceļa veiktas kalibrēšanas pārbaudes funkcija ir pieejama tikai kontroles režīmā;

— uzņēmuma atslēgu pārvaldības funkcija ir pieejama tikai uzņēmuma režīmā;

— kontroles darbību uzraudzības funkciju var izmantot tikai kontroles režīmā;

— lejupielādes funkcija nav pieejama darba režīmā (izņemot 193. prasībā minētos gadījumus), izņemot vadītāja kartes datu lejupielādi, ja transportlīdzekļa blokā nav ievietota neviena cita karte..

(13) Reģistrācijas kontrolierīces visus datus var izvadīt uz displeja, nosūtīt uz printeri vai ārējām saskarnēm, izņemot šādus gadījumus:

— darba režīmā — personas identifikācijas dati (uzvārds un vārds(-i)), kas neatbilst ievietotajai tahogrāfa kartei, ir neaizpildīti, bet kartes numuri, kas neatbilst ievietotās tahogrāfa kartes numuram, ir daļēji neaizpildīti (neaizpilda visus nepāra ciparus no kreisās uz labo pusi),

— uzņēmuma režīmā — datus par transportlīdzekļa vadītāju (102., 105. un 108. prasība) var izvadīt tikai attiecībā uz laikposmiem, kuros neeksistē atslēga vai kad atslēgas turētājs nav kāds cits uzņēmums (kuru uzņēmuma kartes numurā identificē pirmie 13 cipari),

— ja reģistrācijas kontrolierīcē nav ievietota karte, datus par transportlīdzekļa vadītāju var izvadīt tikai par kārtējo dienu un astoņām iepriekšējām kalendārajām dienām;

— personas datus, kuru avots ir transportlīdzekļa bloks, nedrīkst izvadīt caur transportlīdzekļa bloka ITS saskarni, ja vien nav saņemta tā vadītāja piekrišana, uz kuru dati attiecas,

— transportlīdzekļa bloka parastais darbības derīguma ilgums ir 15 gadi no dienas, kad tam ir izsniegts sertifikāts, bet tikai datu lejupielādēšanai to var izmantot vēl 3 papildu mēnešus.

2.4. Drošība

Sistēmas drošība ir vērsta uz datu atmiņas aizsardzību tādējādi, lai 1) novērstu neatļautu piekļuvi datiem un to viltošanu, turklāt noteiktu šādus mēģinājumus, 2) aizsargātu to datu integritāti un autentiskumu, ar kuriem notiek apmaiņa a) starp kustības sensoru un transportlīdzekļa bloku, b) starp reģistrācijas kontrolierīci un tahogrāfa kartēm, c) starp reģistrācijas kontrolierīci un ārējo GNSS iekārtu, kā arī 3) aizsargātu to datu konfidencialitāti, integritāti un autentiskumu, ar kuriem notiek apmaiņa caur attālināto savlaicīgās atklāšanas saziņu kontroles vajadzībām, un 4) verificētu lejupielādēto datu integritāti un autentiskumu.

(14) Lai sistēma būtu droša, tālāk uzskaitītajām sastāvdaļām ir jāatbilst drošības prasībām, kas norādītas to aizsardzības profilos, kā noteikts 10. papildinājumā:

— transportlīdzekļa bloks,

— tahogrāfa karte,

— kustības sensors,

— ārējā GNSS iekārta (šis profils ir nepieciešams un piemērojams tikai ārējas GNSS gadījumā).

3. REĢISTRĀCIJAS KONTROLIERĪCĒM NOTEIKTĀS KONSTRUKTĪVĀS UN FUNKCIONĀLĀS PRASĪBAS

3.1. Karšu ievietošanas un izņemšanas uzraudzība

(15) Reģistrācijas kontrolierīce uzrauga karšu saskarnes ierīces, lai noteiktu karšu ievietošanu un izņemšanu.

(16) Kad karte ir ievietota reģistrācijas kontrolierīcē, ierīce konstatē, vai ievietotā karte ir derīga tahogrāfa karte, un, ja tas tā ir, identificē kartes veidu un kartes paaudzi.

Ja reģistrācijas kontrolierīcē jau ir ievietota karte ar tādu pašu kartes numuru un augstāku atjaunošanas indeksu, karti atzīst par nederīgu.

Ja reģistrācijas kontrolierīcē jau ir ievietota karte ar tādu pašu kartes numuru un atjaunošanas indeksu, bet augstāku nomaiņas indeksu, karti atzīst par nederīgu.

(17) Pēc tam, kad darbnīca atbilstoši 15. papildinājumā noteiktajam (MIG003 prasība) ir izslēgusi iespēju izmantot pirmās paaudzes tahogrāfa kartes, reģistrācijas kontrolierīce tās uzskata par nederīgām.

(18) Pirmās paaudzes darbnīcas kartes, kas ievietotas otrās paaudzes reģistrācijas kontrolierīcē, tiek uzskatītas par nederīgām.

(19) Reģistrācijas kontrolierīci projektē tā, lai kartes saskarnes ierīcēs pareizi ievietotas tahogrāfa kartes šādā stāvoklī tiktu bloķētas.

(20) Tahogrāfa kartes ir izņemamas tikai pēc transportlīdzekļa apturēšanas, kad visi vajadzīgie dati ir tajās saglabāti. Lai izņemtu karti, tās lietotājam jāveic apstiprinoša darbība.

3.2. Ātruma, atrašanās vietas un attāluma mērīšana

(21) Kustības sensors (kas, iespējams, ir integrēts adapterī) ir galvenais ātruma un attāluma mērījumu avots.

(22) Šī funkcija, izmantojot kustības sensora nodrošinātos impulsus, pastāvīgi veic mērījumus, un ar to ir iespējams noteikt odometra rādījumu, kas atbilst transportlīdzekļa kopējam nobrauktajam attālumam.

(23) Šī funkcija, izmantojot kustības sensora nodrošinātos impulsus, pastāvīgi veic mērījumus, un ar to ir iespējams noteikt transportlīdzekļa kustības ātrumu.

(24) Ātruma mērīšanas funkcija dod arī informāciju par to, vai transportlīdzeklis pārvietojas vai ir apstājies. Uzskata, ka transportlīdzeklis pārvietojas, ja šī funkcija vismaz 5 sekundes no kustības sensora ir uztvērusi vairāk nekā 1 impulsu sekundē, pretējā gadījumā uzskata, ka transportlīdzeklis ir apstājies.

(25) Ierīces, kas parāda uz ekrāna braukšanas ātrumu (spidometrs) un kopējo veikto attālumu (odometrs) un kas ir uzstādītas visos transportlīdzekļos, kuri ir aprīkoti ar šīs regulas noteikumiem atbilstošām reģistrācijas kontrolierīcēm, atbilst šajā pielikumā noteiktajām prasībām attiecībā uz pielaidēm (sk. 3.2.1. un 3.2.2. punktu).

(26) Lai konstatētu manipulācijas ar kustības datiem, informāciju no kustības sensora apstiprina ar tādu informāciju par transportlīdzekļa kustību, ko iegūst no GNSS uztvērēja un (pēc izvēles) no cita(-iem) avota(-iem), kas nav atkarīgs(-i) no kustības sensora.

(27) Šī funkcija mēra transportlīdzekļa atrašanās vietu, lai ļautu automātiski reģistrēt:

— atrašanās vietas, kurās transportlīdzekļa vadītājs un/vai otrs vadītājs sāk savu ikdienas darba laikposmu;

— atrašanās vietas, kurās vadītāja nepārtrauktas transportlīdzekļa vadīšanas laiks sasniedz 3 stundu intervālu robežas;

— atrašanās vietas, kurās transportlīdzekļa vadītājs un/vai otrs vadītājs beidz savu ikdienas darba laikposmu.

3.2.1. Nobrauktā attāluma mērīšana

(28) Nobraukto attālumu var mērīt tā, lai:

— saskaitītu kopā transportlīdzekļa uz priekšu un atpakaļgaitā veikto attālumu vai arī

— ņemtu vērā tikai kustību uz priekšu.

(29) Ar reģistrācijas kontrolierīcēm var izmērīt attālumu no 0 līdz 9 999 999,9 km.

(30) Attāluma mērīšanas pieļaujamās kļūdas (vismaz 1 000 m attālumiem) ir šādas:

— ± 1 % pirms uzstādīšanas;

— ± 2 % uzstādīšanas un regulāro inspekciju laikā;

— ± 4 % lietošanas laikā.

(31) Veiktā attāluma mērījumu izšķirtspēja ir vismaz 0,1 km.

3.2.2. Ātruma mērīšana

(32) Ar reģistrācijas kontrolierīcēm var izmērīt ātrumu no 0 līdz 220 km/h.

(33) Lai nodrošinātu attēlotā braukšanas ātruma maksimālo pielaidi ± 6 km/h un ņemot vērā:

— ± 2 km/h pielaidi ieejas lielumiem (riepu izmērs, …);

— ± 1 km/h pielaidi mērījumiem, kas veikti uzstādīšanas un regulāro inspekciju laikā;

reģistrācijas kontrolierīce ātrumu no 20 līdz 180 km/h, ja transportlīdzekļa raksturojuma koeficients ir no 4 000 līdz 25 000 imp./km, mēra ar pielaidi ± 1 km/h (pie pastāvīga ātruma).

Piezīme: Datu glabāšanas izšķirtspēja dod papildu ± 0,5 km/h pielaidi reģistrācijas kontrolierīcē saglabātajiem datiem par braukšanas ātrumu.

(34) Ātrumu pareizi mēra ar parasto pielaidi 2 sekundēs pēc ātruma izmaiņas beigām, ja ātrums ir izmainījies ne vairāk par 2 m/s2.

(35) Ātruma mērījumu izšķirtspējai ir jābūt vismaz 1 km/h.

3.2.3. Atrašanās vietas noteikšana

(36) Reģistrācijas kontrolierīce nosaka transportlīdzekļa absolūto atrašanās vietu, izmantojot GNSS uztvērēju.

(37) Absolūto atrašanās vietu nosaka ģeogrāfiskajā koordinātu sistēmā — ģeogrāfiskā platuma un garuma grādos un minūtēs, ar izšķirtspēju 1/10 minūtes.

3.3. Laika skaitīšana

(38) Laika skaitīšanas funkcija pastāvīgi skaita un digitāli izdod UTC datumu un laiku.

(39) UTC datumu un laiku izmanto, lai datētu datus reģistrācijas kontrolierīcē (ierakstus, datu apmaiņu) un visās izdrukās, kas norādītas 4. papildinājumā “Izdrukas”.

(40) Lai redzētu vietējā laika rādījumus, ir iespējams izmainīt uz displeja redzamā laika nobīdi ar pusstundas garuma soļiem. Nav pieļaujamas nekādas citas nobīdes, kas nav plus vai mīnus pusstunda vai plus vai mīnus vairākas pusstundas.

(41) Tipa apstiprināšanai noteiktajos apstākļos bez jebkādas laika skaitīšanas korekcijas laika skaitīšanas kļūda ir ± 2 sekundes dienā.

(42) Laika skaitīšanas izšķirtspēja ir vismaz 1 sekunde.

(43) Tipa apstiprināšanas apstākļos laika skaitīšanu neietekmē ārēja elektroenerģijas avota atslēgšana uz laiku līdz 12 mēnešiem.

3.4. Vadītāja darbību uzraudzība

(44) Šī funkcija pastāvīgi un atsevišķi uzrauga transportlīdzekļa viena vadītāja un viena otrā vadītāja darbības.

(45) Transportlīdzekļa vadītāja darbības ir TRANSPORTLĪDZEKĻA VADĪŠANA, DARBS, KLĀTBŪTNE, PĀRTRAUKUMS/ATPŪTA.

(46) Transportlīdzekļa vadītājs un/vai otrais vadītājs var manuāli izvēlēties darbības DARBS, KLĀTBŪTNE, PĀRTRAUKUMS/ATPŪTA.

(47) Transportlīdzekļa kustības laikā attiecībā uz transportlīdzekļa vadītāju automātiski tiek izvēlēta darbība TRANSPORTLĪDZEKĻA VADĪŠANA, bet attiecībā uz otru vadītāju — KLĀTBŪTNE.

(48) Transportlīdzeklim apstājoties, attiecībā uz tā vadītāju automātiski tiek izvēlēta darbība DARBS.

(49) Ja pirmā darbības maiņa uz ATPŪTA vai KLĀTBŪTNE notiek 120 sekundēs pēc automātiskas pārejas uz darbību DARBS transportlīdzekļa apstāšanās dēļ, uzskata, ka tā ir notikusi transportlīdzekļa apstāšanās brīdī (tāpēc, iespējams, atceļ pāreju uz DARBS).

(50) Šī funkcija izvada darbības maiņu uz reģistrēšanas funkcijām ar izšķirtspēju 1 minūte.

(51) Ja tieši pirms vai tieši pēc kādas noteiktas kalendārās minūtes tiek reģistrēta darbība TRANSPORTLĪDZEKĻA VADĪŠANA, uzskata, ka visu šo minūti ir notikusi TRANSPORTLĪDZEKĻA VADĪŠANA.

(52) Ja kāda kalendārā minūte nav uzskatāma par TRANSPORTLĪDZEKĻA VADĪŠANU saskaņā ar iepriekšminēto 51. prasību, uzskata, ka visu šo minūti ir veikta tā pati darbība kā ilgākā šajā minūtē veiktā nepārtrauktā darbība (vai pēdējā no vienāda ilguma darbībām).

(53) Šī funkcija pastāvīgi kontrolē arī nepārtrauktas transportlīdzekļa vadīšanas laiku un vadītāja kopējo pārtraukumu laiku.

3.5. Braukšanas režīma uzraudzība

(54) Šī funkcija pastāvīgi un automātiski kontrolē braukšanas režīmu.

(55) Ja reģistrācijas kontrolierīcē ir ievietotas divas derīgas vadītāja kartes, tiek ieslēgts režīms APKALPE, visos pārējos gadījumos tiek ieslēgts transportlīdzekļa vadīšanas režīms INDIVIDUĀLS.

3.6. Vadītāju veiktie ieraksti

3.6.1. Ikdienas darba laikposmu sākuma un/vai beigu vietas ievade

(56) Šī funkcija nodrošina iespēju ievadīt to vietu nosaukumus, kurās sākas un/vai beidzas transportlīdzekļa vadītāja un/vai otrā vadītāja ikdienas darba laikposmi.

(57) Vietas apzīmē ar valsti, bet gadījumos, kad tas ir vajadzīgs, papildus norāda arī reģionu, nosaukumus ievadot un apstiprinot manuāli.

(58) Vadītāja kartes izņemšanas brīdī reģistrācijas kontrolierīce (otram) transportlīdzekļa vadītājam dod uzvedni ievadīt “vietu, kurā beidzies ikdienas darba laikposms”.

(59) Vadītājs tad ievada transportlīdzekļa pašreizējo atrašanās vietu, ko uzskata par pagaidu ierakstu.

(60) Ar izvēlnes komandām ir iespējams ievadīt to vietu nosaukumus, kur sākas un/vai beidzas ikdienas darba laikposmi. Ja vienā kalendārajā minūtē izdara vairāk nekā vienu šādu ievadi, reģistrēta tiek tikai pēdējā šajā laikā ievadītā darba sākšanas vieta un pēdējā šajā laikā ievadītā darba beigšanas vieta.

3.6.2. Transportlīdzekļa vadītāja darbību manuāla ievade un vadītāja apstiprinājums ITS saskarnei

(61) Reģistrācijas kontrolierīce ļauj ievadīt darbības manuāli tikai un vienīgi brīdī, kad tiek ievietota transportlīdzekļa vadītāja karte (vai darbnīcas karte). Veicot darbību ievadi manuāli, norāda vietējo laiku un laika zonas vērtību (UTC nobīdi), kas pašreiz iestatīta transportlīdzekļa blokam.

Vadītāja vai darbnīcas kartes ievietošanas brīdī kartes turētājs saņem atgādinājumu par:

— datumu un laiku, kad viņš savu karti ir izņēmis pēdējo reizi;

— neobligāti: vietējā laika nobīdi, kas pašreiz iestatīta transportlīdzekļa blokam.

Ja transportlīdzekļa blokā ievieto tādu vadītāja karti vai darbnīcas karti, kas tam pašreiz nav zināma, kartes turētājs saņem aicinājumu izteikt savu piekrišanu ar tahogrāfu saistītu personīgo datu nosūtīšanai caur neobligāto ITS saskarni.

Vadītāja (vai darbnīcas) piekrišanu jebkurā brīdī iespējams iespējot vai atspējot ar izvēlnē pieejamajām komandām, ja vien ir ievietota transportlīdzekļa vadītāja (vai darbnīcas) karte.

Ir iespējams ievadīt darbības ar šādiem ierobežojumiem:

— darbības veidam ir jābūt DARBS, KLĀTBŪTNE vai PĀRTRAUKUMS/ATPŪTA;

— katras darbības sākuma un beigu laiks ir laikposmā no kartes pēdējās izņemšanas brīža līdz pašreizējās ievietošanas brīdim;

— darbības laikposmu savstarpēja pārklāšanās nav pieļaujama.

Pirmo reizi ievietojot iepriekš neizmantotu transportlīdzekļa vadītāja (vai darbnīcas) karti, vajadzības gadījumā ierakstus iespējams izdarīt manuāli.

Darbību manuālas ievades procedūra ietver tik daudz secīgu soļu, cik nepieciešams, lai iestatītu katras darbības veidu, sākšanas laiku un beigšanas laiku. Jebkurā laikposmā no kartes pēdējās izņemšanas brīža līdz pašreizējās ievietošanas brīdim kartes turētājs var nenorādīt nevienu darbību.

Ar kartes ievietošanu saistītu manuāli veiktu ierakstu izdarīšanas laikā kartes turētājs attiecīgos gadījumos var ievadīt:

— tās vietas nosaukumu, kur beidzās iepriekšējais ikdienas darba laikposms, norādot attiecīgo laiku (tādējādi pārrakstot ierakstu, kas veikts, izņemot karti pēdējo reizi),

— tās vietas nosaukumu, kur sākas kārtējais ikdienas darba laikposms, norādot attiecīgo laiku.

Ja kartes turētājs ar kartes ievietošanu saistītās manuālās ievades laikā neievada vietu, kurā sācies vai beidzies darba laikposms, uzskata, ka viņa darba laikposms kopš kartes pēdējās izņemšanas reizes nav mainījies. Kad nākamo reizi ievada vietu, kurā beidzies iepriekšējais ikdienas darba laikposms, ar šo ierakstu pārraksta kartes pēdējās izņemšanas reizē veikto pagaidu ierakstu.

Ja vieta ir ievadīta, tā tiek reģistrēta attiecīgajā tahogrāfa kartē.

Manuālā ievadīšana tiek pārtraukta, ja:

— karte tiek izņemta vai ja;

— transportlīdzeklis pārvietojas un karte atrodas vadītāja slotā.

Ir pieļaujama ievadīšanas pārtraukšana arī citos gadījumos, piemēram, noildze pēc noteikta laika, kurā lietotājs neveic nekādu darbību. Ja manuāla ievadīšana tiek pārtraukta, reģistrācijas kontrolierīce apstiprina jau izdarītos ierakstus par vietu un darbību (kur norādīta nepārprotama vieta un laiks vai darbības veids, sākšanas un beigšanas laiks).

Ja transportlīdzekļa otrā vadītāja vai darbnīcas karti ievieto laikā, kamēr turpinās darbību manuāla ievadīšana iepriekš ievietotajā kartē, tiek dota iespēja pabeigt manuālo ierakstu izdarīšanu iepriekšējā kartē, pirms var sākt izdarīt manuālus ierakstus otrajā kartē.

Kartes turētājam ir jābūt iespējai ievadīt manuālus ierakstus saskaņā ar šādu obligāto procedūru:

— darbības manuāli ievada hronoloģiskā secībā attiecībā uz laikposmu no kartes pēdējās izņemšanas brīža līdz pašreizējās ievietošanas brīdim;

— par pirmās darbības sākuma laiku iestata kartes izņemšanas laiku. Katram nākamajam ierakstam sākuma laiku nosaka tā, lai tas sekotu uzreiz pēc iepriekšējā ieraksta beigu laika. Katrai darbībai izvēlas darbības veidu un beigu laiku.

Procedūra beidzas, kad manuāli ievadītās darbības beigu laiks sakrīt ar kartes ievietošanas laiku. Tad reģistrācijas kontrolierīce var (neobligāti) ļaut kartes turētājam mainīt jebkuru manuāli ievadīto darbību, līdz brīdim, kad tā tiek apstiprināta, izvēloties noteiktu komandu. Pēc tam ir aizliegts veikt jebkādas izmaiņas.

3.6.3. Īpašu nosacījumu ievadīšana

(62) Reģistrācijas kontrolierīce ļauj transportlīdzekļa vadītājam reāllaikā ievadīt šādus divus īpašus nosacījumus:

— “ĀRPUS DARBĪBAS JOMAS” (sākums, beigas);

— “BRAUCIENS AR PRĀMI/VILCIENU” (sākums, beigas).

Ja ir atvērts nosacījums “ĀRPUS DARBĪBAS JOMAS”, nosacījums “BRAUCIENS AR PRĀMI/VILCIENU” nedrīkst parādīties.

Vadītāja kartes ievietošanas vai izņemšanas brīdī reģistrācijas kontrolierīce automātiski aizver atvērto nosacījumu “ĀRPUS DARBĪBAS JOMAS”.

Atvērts nosacījums “ĀRPUS DARBĪBAS JOMAS” nepieļauj šādus notikumus un brīdinājumus:

— transportlīdzekļa vadīšana bez atbilstošas kartes;

— brīdinājumi saistībā ar nepārtrauktas transportlīdzekļa vadīšanas laiku.

Nosacījuma “BRAUCIENS AR PRĀMI/VILCIENU” sākuma karodziņu iestata pirms tam, kad izslēgts dzinējs uz prāmja/vilciena.

Atvērta nosacījuma “BRAUCIENS AR PRĀMI/VILCIENU” darbība beidzas, ja notiek kāds no tālāk minētajiem gadījumiem:

— transportlīdzekļa vadītājs manuāli aptur nosacījumu “BRAUCIENS AR PRĀMI/VILCIENU”;

— transportlīdzekļa vadītājs izņem savu karti.

Atvērts nosacījums “BRAUCIENS AR PRĀMI/VILCIENU” beidzas, kad tas vairs nav pamatots saskaņā ar Regulā (EK) Nr. 561/2006 minētajiem noteikumiem.

3.7. Uzņēmuma atslēgu pārvaldība

(63) Šī funkcija ļauj pārvaldīt uzņēmuma atslēgas, kuras uzņēmums sev uzliek, lai ierobežotu piekļuvi datiem uzņēmuma režīmā.

(64) Uzņēmuma atslēgas ietver sākuma datumu/laiku (aizslēgšana) un beigu datumu/laiku (atslēgšana), kas saistīts ar uzņēmuma identifikāciju, kura norādīta ar uzņēmuma kartes numuru (aizslēgšanas laikā).

(65) Atslēgas var “aizslēgt” vai “atslēgt” tikai reāllaikā.

(66) Atslēgšanu var veikt tikai uzņēmums (kas ir identificēts ar uzņēmuma kartes numura pirmajiem 13 cipariem), kura atslēga ir “aizslēgta”, vai

(67) Atslēgšana notiek automātiski, ja aizslēgšanu veic cits uzņēmums.

(68) Ja uzņēmums veic aizslēgšanu un iepriekšējo reizi aizslēgšanu ir veicis tas pats uzņēmums, tiks uzskatīts, ka iepriekšējā atslēga nav “atslēgta” un joprojām ir aizslēgtā stāvoklī.

3.8. Kontroles darbību uzraudzība

(69) Šī funkcija kontroles režīmā uzrauga datu ATTĒLOŠANU, DRUKĀŠANU, LEJUPIELĀDI no transportlīdzekļa bloka un kartes, kā arī KALIBRĒŠANAS UZ CEĻA pārbaudes darbības.

(70) Šī funkcija kontroles režīmā uzrauga arī ĀTRUMA PĀRSNIEGŠANAS KONTROLES pasākumus. Ātruma pārsniegšanas kontroli uzskata par notikušu, ja kontroles režīmā “ātruma pārsniegšanas” dati ir nosūtīti uz printeri izdrukai vai uz displeju vai ja no transportlīdzekļa bloka datu atmiņas ir lejupielādēti dati par “notikumiem un kļūmēm”.

3.9. Notikumu un/vai kļūmju konstatēšana

(71) Šī funkcija konstatē šādus notikumus un/vai kļūmes:

3.9.1. Notikums “ievietota nederīga karte”

(72) Šo notikumu izraisa jebkādas nederīgas kartes ievietošana, jau aizstātas vadītāja kartes ievietošana un/vai gadījumi, kad beidzas ievietotās derīgās kartes derīguma termiņš.

3.9.2. Notikums “kartes konflikts”

(73) Šo notikumu izraisa tādas derīgu karšu kombinācijas, kas turpmāk dotajā tabulā ir apzīmētas ar X:







Kartes konflikts Vadītāja slots Bez kartes Vadītāja karte Kontroles karte Darbnīcas karte Uzņēmuma karte Otra vadītāja slots Bez kartes Vadītāja karte X Kontroles karte X X X Darbnīcas karte X X X X Uzņēmuma karte X X X

3.9.3. Notikums “laika pārklāšanās”

(74) Šis notikums tiek izraisīts tad, ja datums/laiks, kas nolasīts no vadītāja kartes, to pēdējo reizi izņemot, ir vēlāks nekā pašreizējais tās reģistrācijas kontrolierīces datums/laiks, kurā karti ievieto.

3.9.4. Notikums “vadīšana bez atbilstošas kartes”

(75) Šo notikumu izraisa visas tabulā ar X atzīmētās tahogrāfa karšu kombinācijas, kad transportlīdzekļa vadītājs maina darbību uz TRANSPORTLĪDZEKĻA VADĪŠANA vai kad darbības režīms tiek mainīts laikā, kad vadītāja darbība ir TRANSPORTLĪDZEKĻA VADĪŠANA:







Vadīšana bez atbilstošas kartes Vadītāja slots Bez kartes (vai ar nederīgu karti) Vadītāja karte Kontroles karte Darbnīcas karte Uzņēmuma karte Otra vadītāja slots Bez kartes (vai ar nederīgu karti) X X X Vadītāja karte X X X X Kontroles karte X X X X X Darbnīcas karte X X X X Uzņēmuma karte X X X X X

3.9.5. Notikums “kartes ievietošana transportlīdzekļa vadīšanas laikā”

(76) Šo notikumu izraisa tahogrāfa kartes ievietošana jebkurā slotā laikā, kad transportlīdzekļa vadītāja darbība ir TRANSPORTLĪDZEKĻA VADĪŠANA.

3.9.6. Notikums “nepareizi noslēgta pēdējā kartes sesija”

(77) Šis notikums tiek izraisīts tad, ja kartes ievietošanas brīdī reģistrācijas kontrolierīce konstatē, ka, neraugoties uz 3.1. punktā noteikto, iepriekšējā kartes sesija nav noslēgta pareizi (karte izņemta, pirms uz tās saglabāti visi vajadzīgie dati). Šo notikumu izraisa tikai transportlīdzekļa vadītāja kartes un darbnīcas kartes lietošana.

3.9.7. Notikums “ātruma pārsniegšana”

(78) Šis notikums tiek izraisīts katru reizi, kad tiek pārsniegts atļautais braukšanas ātrums.

3.9.8. Notikums “barošanas strāvas pārtraukums”

(79) Ja vien netiek izmantots kalibrēšanas vai kontroles režīms, šo notikumu izraisa barošanas strāvas padeves pārtraukumi kustības sensoram un/vai transportlīdzekļa blokam, kas ir ilgāki par 200 milisekundēm. Pārtraukuma robežvērtību nosaka ražotājs. Šo notikumu neizraisa sprieguma kritums transportlīdzekļa dzinēja iedarbināšanas laikā.

3.9.9. Notikums “kļūda saziņā ar attālinātās saziņas iekārtu”

(80) Ja vien netiek izmantots kalibrēšanas režīms, šis notikums tiek izraisīts gadījumos, kad pēc vairāk nekā trim mēģinājumiem nosūtīt no transportlīdzekļa bloka attālinātās saziņas datus, attālinātās saziņas iekārta neapstiprina to veiksmīgu saņemšanu.

3.9.10. Notikums “no GNSS uztvērēja netiek saņemta informācija par atrašanās vietu”

(81) Ja vien netiek izmantots kalibrēšanas režīms, šis notikums tiek izraisīts gadījumos, kad informācija par atrašanās vietu, ko ģenerē GNSS uztvērējs (iekšējs vai ārējs), netiek saņemta ilgāk par trīs stundām kopējā braukšanas laika.

3.9.11. Notikums “kļūda saziņā ar ārēju GNSS iekārtu”

(82) Ja vien netiek izmantots kalibrēšanas režīms, šis notikums tiek izraisīts gadījumos, kad, transportlīdzeklim atrodoties kustībā, saziņā starp ārēju GNSS iekārtu un transportlīdzekļa bloku ir radies par 20 minūtēm ilgāks pārtraukums.

3.9.12. Notikums “kustības datu kļūda”

(83) Ja vien netiek izmantots kalibrēšanas režīms, šis notikums tiek izraisīts, pārtrūkstot normālai datu plūsmai starp kustības sensoru un transportlīdzekļa bloku un/vai gadījumos, kad datu apmaiņas laikā starp kustības sensoru un transportlīdzekļa bloku notiek datu integritātes vai datu autentifikācijas kļūda.

3.9.13. Notikums “pretrunīga informācija par transportlīdzekļa kustību”

(84) Ja vien netiek izmantots kalibrēšanas režīms, šis notikums tiek izraisīts tad, ja pēc kustības sensora datiem aprēķinātā informācija par kustību ir pretrunā informācijai par kustību, kas tiek aprēķināta pēc iekšējā GNSS uztvērēja datiem vai pēc ārējās GNSS iekārtas datiem, vai (pēc izvēles) pēc citu neatkarīgu avotu datiem, kā minēts 12. papildinājumā. Šis notikums nedrīkst rasties laikā, kad notiek brauciens ar prāmi/vilcienu, kad ir spēkā nosacījums “ĀRPUS DARBĪBAS JOMAS” vai kad no GNSS uztvērēja nav pieejama informācija par atrašanās vietu.

3.9.14. Notikums “drošības sistēmas pārkāpuma mēģinājums”

(85) Ja vien netiek izmantots kalibrēšanas režīms, šo notikumu izraisa visi pārējie notikumi, kas pārkāpj kustības sensora un/vai transportlīdzekļa bloka drošību un/vai ārējas GNSS iekārtas drošību, kā noteikts 10. papildinājumā.

3.9.15. Notikums “laika konflikts”

(86) Ja vien netiek izmantots kalibrēšanas režīms, šis notikums tiek izraisīts gadījumos, kad transportlīdzekļa bloks konstatē par 1 minūti ilgāku neatbilstību starp laiku, ko ģenerē transportlīdzekļa bloka laika skaitīšanas funkcija, un laiku, ko ģenerē GNSS uztvērējs. Šo notikumu reģistrē kopā ar transportlīdzekļa iekšējā pulksteņa vērtību, un tajā ir ietverta automātiska laika skaitīšanas korekcija. Pēc laika konflikta notikuma izraisīšanas transportlīdzekļa bloks nākamajās 12 stundās neģenerēs citus laika konflikta notikumus. Šis notikums netiek izraisīts gadījumos, kad GNSS uztvērējs pēdējās 30 dienās nav uztvēris derīgu GNSS signālu. Taču tad, kad informācija par atrašanās vietu no GNSS uztvērēja atkal kļūst pieejama, ir jāveic automātiska laika skaitīšanas korekcija.

3.9.16. “Kartes kļūme”

(87) Šo kļūmi izraisa tahogrāfa kartes atteice darbības laikā.

3.9.17. “Reģistrācijas kontrolierīces kļūme”

(88) Ja vien netiek izmantots kalibrēšanas režīms, šo kļūmi izraisa jebkura no šādām kļūmēm:

— transportlīdzekļa bloka iekšēja kļūme;

— printera kļūme;

— attēlošanas kļūme;

— lejupielādes kļūme;

— sensora kļūme;

— GNSS uztvērēja vai GNSS iekārtas kļūme;

— attālinātās saziņas iekārtas kļūme.

3.10. Iebūvētā testēšana un paštestēšana

(89) Reģistrācijas kontrolierīce veic kļūmju paškonstatēšanu, izmantojot paštestēšanu un iebūvēto testēšanu, saskaņā ar tālāk doto tabulu:







Pārbaudāmās sastāvdaļas Paštestēšana Iebūvētā testēšana programmatūra integritāte datu atmiņa piekļuve piekļuve, datu integritāte kartes saskarnes ierīces piekļuve piekļuve tastatūra manuāla pārbaude printeris (saskaņā ar ražotāja norādījumiem) izdruka displejs vizuāla pārbaude datu lejupielāde (veic tikai lejupielādes laikā) pareiza darbība sensors pareiza darbība pareiza darbība attālinātās saziņas iekārta pareiza darbība pareiza darbība GNSS iekārta pareiza darbība pareiza darbība

3.11. Datu atmiņas nolasīšana

(90) Reģistrācijas kontrolierīce spēj nolasīt visus tās datu atmiņā saglabātos datus.

3.12. Datu ierakstīšana un saglabāšana datu atmiņā

Šajā punktā:

— “365 dienas” definē kā 365 kalendārās dienas, kad transportlīdzekļa vadītāji veica vidējas dienas aktivitātes transportlīdzeklī. Vidējo dienas aktivitāti transportlīdzeklī definē kā vismaz 6 vadītāju vai otro vadītāju ciklus, 6 kartes ievietošanas un izņemšanas ciklus un 256 darbības maiņas. Tāpēc “365 dienās” ir ietverti vismaz 2 190 transportlīdzekļa vadītāju un otro vadītāju cikli, 2 190 karšu ievietošanas un izņemšanas cikli un 93 440 darbības maiņas,

— vidējais atrašanās vietu skaits dienā ir definēts kā vismaz 6 atrašanās vietas, kurās sākas ikdienas darba laikposms, 6 atrašanās vietas, kurās vadītāja nepārtrauktas transportlīdzekļa vadīšanas laiks sasniedz 3 stundu intervālu robežas, un 6 atrašanās vietas, kurās ikdienas darba laikposms beidzas, tātad “365 dienās” ir ietvertas vismaz 6 570 atrašanās vietas,

— laiks tiek reģistrēts ar vienas minūtes izšķirtspēju, ja nav noteikts citādi,

— odometra rādījumi tiek reģistrēti ar viena kilometra izšķirtspēju,

— ātrums tiek reģistrēts ar izšķirtspēju 1 km/h,

— atrašanās vietas (ģeogrāfiskais platums un garums) tiek reģistrētas, izsakot grādos un minūtēs, ar izšķirtspēju 1/10 minūtes, ar attiecīgo GNSS precizitāti un atrašanās laiku.

(91) Datu atmiņā saglabātos datus tipa apstiprināšanai noteiktajos pārbaudes standartapstākļos neietekmē ārēja strāvas avota atslēgšana uz laiku līdz 12 mēnešiem. Turklāt ārējā attālinātās saziņas iekārtā saglabātos datus, kā noteikts 14. papildinājumā, neietekmē strāvas avota atslēgšana uz laiku līdz 28 dienām.

(92) Reģistrācijas kontrolierīce datu atmiņā netieši vai tieši un detalizēti ieraksta un saglabā turpmāk uzskaitītos datus.

3.12.1. Kontrolierīces identifikācijas dati

3.12.1.1. Transportlīdzekļa bloka identifikācijas dati

(93) Reģistrācijas kontrolierīce datu atmiņā saglabā šādu informāciju transportlīdzekļa bloka identificēšanai:

— ražotāja nosaukums,

— ražotāja adrese,

— detaļas numurs,

— sērijas numurs,

— transportlīdzekļa bloka paaudze,

— gatavība izmantot pirmās paaudzes tahogrāfa kartes,

— programmatūras versijas numurs,

— programmatūras versijas instalēšanas laiks,

— ierīces ražošanas gads,

— apstiprinājuma numurs.

(94) Transportlīdzekļa bloka identifikācijas datus vienreiz un uz visiem laikiem ieraksta un saglabā tā ražotājs, izņemot datus, kas attiecas uz programmatūru un apstiprinājuma numuru, kuri programmatūras atjaunināšanas gadījumos var mainīties, un datus par gatavību izmantot pirmās paaudzes tahogrāfa kartes.

3.12.1.2. Kustības sensora identifikācijas dati

(95) Kustības sensors tā atmiņā saglabā šādus identifikācijas datus:

— ražotāja nosaukums,

— sērijas numurs,

— apstiprinājuma numurs,

— iegultās drošības sastāvdaļas identifikators (piem., iekšējās mikroshēmas / procesora detaļas numurs),

— operētājsistēmas identifikators (piem., programmatūras versijas numurs).

(96) Kustības sensora identifikācijas datus kustības sensorā vienreiz un uz visiem laikiem ieraksta un saglabā kustības sensora ražotājs.

(97) Transportlīdzekļa bloks reģistrē un saglabā tā datu atmiņā šādus datus par 20 visnesenākajām kustības sensoru sapārošanas reizēm (ja vienas kalendārās dienas laikā sapārošana notiek vairākas reizes, saglabā datus tikai par pirmo un pēdējo sapārošanas reizi dienā):

par katru šādu sapārošanas reizi reģistrē šādus datus:

— kustības sensora identifikācijas dati: — — sērijas numurs, — apstiprinājuma numurs,

— kustības sensora sapārošanas dati: — — sapārošanas datums.

3.12.1.3. Globālas navigācijas satelītu sistēmas (GNSS) identifikācijas dati

(98) Ārējā GNSS iekārta saglabā tās atmiņā šādus identifikācijas datus:

— ražotāja nosaukums,

— sērijas numurs,

— apstiprinājuma numurs,

— iegultās drošības sastāvdaļas identifikators (piem., iekšējās mikroshēmas / procesora detaļas numurs),

— operētājsistēmas identifikators (piem., programmatūras versijas numurs).

(99) Identifikācijas datus ārējā GNSS iekārtā vienreiz un uz visiem laikiem ieraksta un saglabā ārējās GNSS iekārtas ražotājs.

(100) Transportlīdzekļa bloks reģistrē un saglabā tā datu atmiņā šādus datus par 20 visnesenākajām ārējo GNSS iekārtu sapārošanas reizēm (ja vienas kalendārās dienas laikā sapārošana notiek vairākas reizes, saglabā datus tikai par pirmo un pēdējo sapārošanas reizi dienā).

Par katru šādu sapārošanas reizi reģistrē šādus datus:

— ārējās GNSS iekārtas identifikācijas dati: — — sērijas numurs, — apstiprinājuma numurs,

— ārējās GNSS iekārtas sapārošanas dati: — — sapārošanas datums.

3.12.2. Atslēgas un sertifikāti

(101) Reģistrācijas kontrolierīce saglabā noteikta skaita kriptogrāfiskas atslēgas un sertifikātus, kā norādīts 11. papildinājuma A un B daļā.

3.12.3. Dati par vadītāja vai darbnīcas kartes ievietošanu un izņemšanu

(102) Par katru vadītāja kartes vai darbnīcas kartes ievietošanas un izņemšanas ciklu reģistrācijas kontrolierīces datu atmiņā tiek ierakstīta un saglabāta šāda informācija:

— kartē saglabātais kartes turētāja uzvārds un vārds(-i),

— kartē saglabātais kartes numurs, izdevēja dalībvalsts un derīguma termiņš,

— kartes paaudze,

— ievietošanas datums un laiks,

— transportlīdzekļa odometra rādījums kartes ievietošanas brīdī,

— slots, kurā karte ievietota,

— izņemšanas datums un laiks,

— transportlīdzekļa odometra rādījums kartes izņemšanas brīdī,

— šāda kartē saglabātā informācija par transportlīdzekli, kuru transportlīdzekļa vadītājs izmantojis pirms tam: — — transportlīdzekļa VRN un dalībvalsts, kurā transportlīdzeklis reģistrēts, — transportlīdzekļa bloka paaudze (ja informācija ir pieejama), — kartes izņemšanas datums un laiks,

— karodziņš, kas norāda, vai, karti ievietojot, kartes turētājs ir vai nav manuāli ievadījis darbības.

(103) Datu atmiņa šos datus saglabā vismaz 365 dienas.

(104) Kad atmiņas ietilpība ir pilnīgi izmantota, ar jaunajiem datiem atmiņā tiek aizstāti paši vecākie dati.

3.12.4. Dati par transportlīdzekļa vadītāja darbībām

(105) Reģistrācijas kontrolierīce tās datu atmiņā ieraksta visas transportlīdzekļa vadītāja un/vai otra vadītāja darbības maiņas un/vai visas braukšanas režīma maiņas, un/vai visus transportlīdzekļa vadītāja vai darbnīcas kartes ievietošanas un izņemšanas gadījumus:

— braukšanas režīms (APKALPE, INDIVIDUĀLS),

— slots (VADĪTĀJA, OTRA VADĪTĀJA),

— kartes statuss attiecīgajā slotā (IEVIETOTA, NEIEVIETOTA),

— darbība (TRANSPORTLĪDZEKĻA VADĪŠANA, KLĀTBŪTNE, DARBS, PĀRTRAUKUMS/ATPŪTA),

— izmaiņu datums un laiks.

IEVIETOTA nozīmē, ka slotā ievietota derīga transportlīdzekļa vadītāja karte vai darbnīcas karte. NEIEVIETOTA nozīmē pretējo, t. i., ka slotā nav ievietota derīga transportlīdzekļa vadītāja karte vai darbnīcas karte (piem., ir ievietota uzņēmuma karte vai nav ievietota nekāda karte).

Datu atmiņā netiek ierakstīti tādi dati par darbību, kurus transportlīdzekļa vadītājs ir ievadījis manuāli.

(106) Datu atmiņa datus par transportlīdzekļa vadītāja darbībām saglabā vismaz 365 dienas.

(107) Kad atmiņas ietilpība ir pilnīgi izmantota, ar jaunajiem datiem atmiņā tiek aizstāti paši vecākie dati.

3.12.5. Vietas un atrašanās vietas, kur ikdienas darba laikposmi sākas un beidzas un/vai kur ir sasniegts 3 stundu ilgs nepārtrauktas transportlīdzekļa vadīšanas laiks

(108) Reģistrācijas kontrolierīce tās datu atmiņā reģistrē un saglabā šādus datus:

— vietas, kurās transportlīdzekļa vadītājs vai otrs vadītājs sāk savu ikdienas darba laikposmu;

— atrašanās vietas, kurās vadītāja nepārtrauktas transportlīdzekļa vadīšanas laiks sasniedz 3 stundu intervālu robežas;

— vietas, kurās transportlīdzekļa vadītājs vai otrs vadītājs beidz savu ikdienas darba laikposmu.

(109) Ja šajos laikos informācija par transporta līdzekļa atrašanās vietu no GNSS uztvērēja nav pieejama, reģistrācijas kontrolierīce izmanto pēdējo zināmo atrašanās vietu un uz to attiecināto datumu un laiku.

(110) Kopā ar katru atrašanās vietu reģistrācijas kontrolierīce ieraksta un saglabā tās datu atmiņā šādus datus:

— otra vadītāja kartes numurs un kartes izdevēja dalībvalsts,

— kartes paaudze.

— datu ievades datums un laiks,

— ievades veids (sākums, beigas vai 3 stundu ilgs nepārtrauktas transportlīdzekļa vadīšanas laiks),

— attiecīgā GNSS precizitāte, datums un laiks, ja attiecināms,

— transportlīdzekļa odometra rādījums.

(111) Datu atmiņa atrašanās vietas, kur ikdienas darba laikposmi sākas un beidzas un/vai kur ir sasniegts 3 stundu ilgs nepārtrauktas transportlīdzekļa vadīšanas laiks, saglabā vismaz 365 dienas.

(112) Kad atmiņas ietilpība ir pilnīgi izmantota, ar jaunajiem datiem atmiņā tiek aizstāti paši vecākie dati.

3.12.6. Odometra dati

(113) Katras kalendārās dienas pusnaktī reģistrācijas kontrolierīce tās datu atmiņā ieraksta transportlīdzekļa odometra rādījumu un attiecīgo datumu.

(114) Datu atmiņa datus par odometra rādījumiem pusnaktī saglabā vismaz 365 kalendārās dienas.

(115) Kad atmiņas ietilpība ir pilnīgi izmantota, ar jaunajiem datiem atmiņā tiek aizstāti paši vecākie dati.

3.12.7. Sīki dati par braukšanas ātrumu

(116) Reģistrācijas kontrolierīce reģistrē un tās datu atmiņā saglabā transportlīdzekļa momentāno ātrumu un attiecīgo datumu un laiku katru sekundi vismaz pēdējās 24 stundās, kurās transportlīdzeklis ir bijis kustībā.

3.12.8. Dati par notikumiem

Saistībā ar šo apakšpunktu laiku reģistrē ar 1 sekundes izšķirtspēju.

(117) Reģistrācijas kontrolierīce reģistrē un tās datu atmiņā saglabā šādus datus par katru konstatēto notikumu saskaņā ar šādiem saglabāšanas noteikumiem:







Notikums Saglabāšanas noteikumi Par notikumi ierakstāmie dati Ievietota nederīga karte — 10 pēdējie notikumi — notikuma datums un laiks, — notikumu izveidojušās kartes(-šu) veids, numurs, izdevēja dalībvalsts un kartes paaudze, — līdzīgu notikumu skaits attiecīgajā dienā Kartes konflikts — 10 pēdējie notikumi — notikuma sākuma datums un laiks, — notikuma beigu datums un laiks, — abu konfliktu izraisošo karšu veids, numurs, izdevēja dalībvalsts un paaudze Vadīšana bez atbilstošas kartes — ilgākais notikums katrā no pēdējām 10 dienām, kurās notikums fiksēts; — 5 ilgākie notikumi pēdējās 365 dienās — notikuma sākuma datums un laiks, — notikuma beigu datums un laiks, — jebkuras notikuma sākumā un/vai beigās ievietotas kartes veids, numurs, izdevēja dalībvalsts un paaudze, — līdzīgu notikumu skaits attiecīgajā dienā Kartes ievietošana transportlīdzekļa vadīšanas laikā — pēdējais notikums katrā no pēdējām 10 dienām, kurās notikums fiksēts — notikuma datums un laiks, — kartes(-šu) veids, numurs un izdevēja dalībvalsts un paaudze, — līdzīgu notikumu skaits attiecīgajā dienā Nepareizi noslēgta pēdējā kartes sesija — 10 pēdējie notikumi — kartes ievietošanas datums un laiks, — kartes(-šu) veids, numurs un izdevēja dalībvalsts un paaudze, — no kartes nolasītās pēdējās sesijas dati: — — kartes ievietošanas datums un laiks, — VRN, reģistrācijas dalībvalsts un transportlīdzekļa bloka paaudze Ātruma pārsniegšana (1) — visnopietnākais notikums katrā no pēdējām 10 dienām, kurās notikums fiksēts (t. i., gadījums, kurā konstatēts visaugstākais vidējais ātrums); — pieci nopietnākie notikumi pēdējās 365 dienās; — pirmais notikums pēc pēdējās kalibrēšanas — notikuma sākuma datums un laiks, — notikuma beigu datums un laiks, — maksimālais izmērītais ātrums notikuma laikā, — notikuma laikā izmērītais vidējais aritmētiskais ātrums, — kartes veids, numurs, izdevēja dalībvalsts un vadītāja kartes paaudze (ja attiecināma), — līdzīgu notikumu skaits attiecīgajā dienā Barošanas strāvas pārtraukums (2) — ilgākais notikums katrā no pēdējām 10 dienām, kurās notikums fiksēts; — 5 ilgākie notikumi pēdējās 365 dienās — notikuma sākuma datums un laiks, — notikuma beigu datums un laiks, — jebkuras notikuma sākumā un/vai beigās ievietotas kartes veids, numurs, izdevēja dalībvalsts un paaudze, — līdzīgu notikumu skaits attiecīgajā dienā Kļūda saziņā ar attālinātās saziņas iekārtu — ilgākais notikums katrā no pēdējām 10 dienām, kurās notikums fiksēts; — 5 ilgākie notikumi pēdējās 365 dienās — notikuma sākuma datums un laiks, — notikuma beigu datums un laiks, — jebkuras notikuma sākumā un/vai beigās ievietotas kartes veids, numurs, izdevēja dalībvalsts un paaudze, — līdzīgu notikumu skaits attiecīgajā dienā No GNSS uztvērēja netiek saņemta informācija par atrašanās vietu — ilgākais notikums katrā no pēdējām 10 dienām, kurās notikums fiksēts; — 5 ilgākie notikumi pēdējās 365 dienās — notikuma sākuma datums un laiks, — notikuma beigu datums un laiks, — jebkuras notikuma sākumā un/vai beigās ievietotas kartes veids, numurs, izdevēja dalībvalsts un paaudze, — līdzīgu notikumu skaits attiecīgajā dienā Kustības datu kļūda — ilgākais notikums katrā no pēdējām 10 dienām, kurās notikums fiksēts; — 5 ilgākie notikumi pēdējās 365 dienās — notikuma sākuma datums un laiks, — notikuma beigu datums un laiks, — jebkuras notikuma sākumā un/vai beigās ievietotas kartes veids, numurs, izdevēja dalībvalsts un paaudze, — līdzīgu notikumu skaits attiecīgajā dienā Pretrunīga informācija par transportlīdzekļa kustību — ilgākais notikums katrā no pēdējām 10 dienām, kurās notikums fiksēts; — 5 ilgākie notikumi pēdējās 365 dienās — notikuma sākuma datums un laiks, — notikuma beigu datums un laiks, — jebkuras notikuma sākumā un/vai beigās ievietotas kartes veids, numurs, izdevēja dalībvalsts un paaudze, — līdzīgu notikumu skaits attiecīgajā dienā Drošības sistēmas pārkāpuma mēģinājums — 10 pēdējie notikumi sadalījumā pa notikuma veidiem — notikuma sākuma datums un laiks, — notikuma beigu datums un laiks (ja attiecināms), — jebkuras notikuma sākumā un/vai beigās ievietotas kartes veids, numurs, izdevēja dalībvalsts un paaudze, — notikuma veids Laika konflikts — ilgākais notikums katrā no pēdējām 10 dienām, kurās notikums fiksēts; — 5 ilgākie notikumi pēdējās 365 dienās — reģistrācijas kontrolierīces datums un laiks, — GNSS datums un laiks, — jebkuras notikuma sākumā un/vai beigās ievietotas kartes veids, numurs, izdevēja dalībvalsts un paaudze, — līdzīgu notikumu skaits attiecīgajā dienā

(1) Reģistrācijas kontrolierīce tās datu atmiņā reģistrē un saglabā arī šādus datus:

— pēdējās ĀTRUMA PĀRSNIEGŠANAS KONTROLES datums un laiks,

— pēc šīs ĀTRUMA PĀRSNIEGŠANAS KONTROLES notikušās pirmās ātruma pārsniegšanas datums un laiks,

— ātruma pārsniegšanas gadījumu skaits kopš iepriekšējās ĀTRUMA PĀRSNIEGŠANAS KONTROLES.

(2) Šos datus var ierakstīt tikai barošanas strāvas atjaunošanas gadījumā, laiki var būt zināmi ar minūtes precizitāti.

3.12.9. Dati par kļūmēm

Saistībā ar šo apakšpunktu laiku reģistrē ar 1 sekundes izšķirtspēju.

(118) Reģistrācijas kontrolierīce mēģina ierakstīt un saglabāt savā datu atmiņā datus par katru konstatēto kļūmi saskaņā ar šādiem saglabāšanas noteikumiem:







Kļūme Saglabāšanas noteikumi Par kļūmi ierakstāmie dati Kartes kļūme — 10 pēdējās vadītāja kartes kļūmes — kļūmes sākuma datums un laiks, — kļūmes beigu datums un laiks, — kartes(-šu) veids, numurs un izdevēja dalībvalsts un paaudze Reģistrācijas kontrolierīces kļūme — 10 pēdējās kļūmes sadalījumā pa kļūmju veidiem, — pirmā kļūme pēc pēdējās kalibrēšanas — kļūmes sākuma datums un laiks, — kļūmes beigu datums un laiks, — kļūmes veids; — kļūmes sākumā un/vai beigās ievietotas jebkuras kartes veids, numurs, izdevēja dalībvalsts un paaudze

3.12.10. Dati par kalibrēšanu

(119) Reģistrācijas kontrolierīce ieraksta un saglabā tās datu atmiņā datus, kas ir saistīti ar:

— zināmajiem kalibrēšanas parametriem aktivācijas brīdī,

— pašu pirmo kalibrēšanu pēc aktivēšanas,

— pirmo kalibrēšanu pašreiz izmantotajā transportlīdzeklī (kas identificēts ar transportlīdzekļa identifikācijas numuru),

— 20 pēdējām kalibrēšanas reizēm (ja vienā kalendārajā dienā kalibrēšana veikta vairākkārt, saglabā datus tikai par pirmo un pēdējo kalibrēšanu attiecīgajā dienā).

(120) Par katru kalibrēšanu jāieraksta šādi dati:

— kalibrēšanas nolūks (aktivēšana, pirmā uzstādīšana, uzstādīšana, regulāra inspekcija),

— darbnīcas nosaukums un adrese,

— darbnīcas kartes numurs, kartes izdevēja dalībvalsts un kartes derīguma termiņš,

— transportlīdzekļa identifikācija,

— aktualizētie vai apstiprinātie parametri: w, k, l, riepu izmērs, ātruma ierobežošanas ierīces iestatījumi, odometra rādījumi (vecais un jaunais) datums un laiks (iepriekšējais un jaunais),

— visu uzstādīto plombu tipi un identifikatori.

(121) Turklāt reģistrācijas kontrolierīce ieraksta un saglabā tās datu atmiņā informāciju par tās gatavību izmantot pirmās paaudzes tahogrāfa kartes (kas var būt joprojām aktivēta, bet var arī nebūt).

(122) Kustības sensors tā atmiņā ieraksta un saglabā šādus datus par kustības sensora uzstādīšanu:

— pirmais savienojums ar transportlīdzekļa bloku (datums, laiks, transportlīdzekļa bloka apstiprinājuma numurs, transportlīdzekļa bloka sērijas numurs),

— pēdējais savienojums ar transportlīdzekļa bloku (datums, laiks, transportlīdzekļa bloka apstiprinājuma numurs, transportlīdzekļa bloka sērijas numurs).

(123) Ārējā GNSS iekārta ieraksta un saglabā tās datu atmiņā šādus datus par ārējās GNSS iekārtas uzstādīšanu:

— pirmais savienojums ar transportlīdzekļa bloku (datums, laiks, transportlīdzekļa bloka apstiprinājuma numurs, transportlīdzekļa bloka sērijas numurs),

— pēdējais savienojums ar transportlīdzekļa bloku (datums, laiks, transportlīdzekļa bloka apstiprinājuma numurs, transportlīdzekļa bloka sērijas numurs).

3.12.11. Dati par laika skaitīšanas korekcijām

(124) Reģistrācijas kontrolierīce ieraksta un saglabā tās datu atmiņā datus, kas attiecas uz laika skaitīšanas korekcijām, kuras veiktas kalibrēšanas režīmā papildus regulāri veicamajai kalibrēšanai (f) definīcija):

— par pēdējo laika skaitīšanas korekciju,

— par 5 lielākajām laika skaitīšanas korekcijām.

(125) Par katru šādu laika skaitīšanas korekciju ir jāieraksta šādi dati:

— iepriekšējais datums un laiks,

— jaunais datums un laiks,

— darbnīcas nosaukums un adrese,

— darbnīcas kartes numurs, kartes izdevēja dalībvalsts, kartes paaudze un kartes derīguma termiņš.

3.12.12. Dati par kontroles darbībām

(126) Reģistrācijas kontrolierīce ieraksta un saglabā tās datu atmiņā šādus datus, kas attiecas uz 20 pēdējām kontroles darbībām:

— kontroles datums un laiks,

— kontroles kartes numurs, kartes izdevēja dalībvalsts un kartes paaudze,

— kontroles veids (attēlošana un/vai izdrukāšana, un/vai lejupielāde no transportlīdzekļa bloka, un/vai lejupielāde no kartes, un/vai uz ceļa veikta kalibrēšanas pārbaude).

(127) Lejupielādes gadījumā reģistrē arī datus par pašu pirmo un pašu pēdējo lejupielādēto dienu.

3.12.13. Dati par uzņēmuma atslēgām

(128) Reģistrācijas kontrolierīce ieraksta un savā datu atmiņā saglabā šādus datus, par 255 pēdējām uzņēmuma atslēgām:

— aizslēgšanas datums un laiks,

— atslēgšanas datums un laiks,

— uzņēmuma kartes numurs, kartes izdevēja dalībvalsts un kartes paaudze,

— uzņēmuma nosaukums un adrese.

Ja dati iepriekš bija aizslēgti ar atslēgu, kas no atmiņas ir dzēsta saistībā ar iepriekš norādīto ierobežojumu, tad uzskata, ka minētie dati vairs nav aizslēgti.

3.12.14. Dati par lejupielādes darbībām

(129) Reģistrācijas kontrolierīce ieraksta un savā datu atmiņā saglabā informāciju par pēdējo datu atmiņā saglabāto datu lejupielādi ārējā informācijas nesējā, kas veikta uzņēmuma režīmā vai kalibrēšanas režīmā:

— informācijas lejupielādes datums un laiks,

— uzņēmuma vai darbnīcas kartes numurs, kartes izdevēja dalībvalsts un kartes paaudze,

— uzņēmuma vai darbnīcas nosaukums.

3.12.15. Dati par īpašajiem nosacījumiem

(130) Reģistrācijas kontrolierīce ieraksta un savā datu atmiņā saglabā šādus datus par īpašajiem nosacījumiem:

— ieraksta datums un laiks,

— īpašā nosacījuma veids.

(131) Datu atmiņa īpašu nosacījumu datus saglabā vismaz 365 dienas (pieņemot, ka dienā vidēji atver un noslēdz vienu nosacījumu). Kad atmiņas ietilpība ir pilnīgi izmantota, ar jaunajiem datiem atmiņā tiek aizstāti paši vecākie dati.

3.12.16. Dati par tahogrāfa karti

(132) Reģistrācijas kontrolierīce saglabā savā datu atmiņā šādus datus par dažādām tahogrāfa kartēm, kas tikušas izmantotas transportlīdzekļa blokā:

— tahogrāfa kartes numurs un sērijas numurs,

— tahogrāfa kartes izgatavotājs,

— tahogrāfa kartes tips,

— tahogrāfa kartes versija.

(133) Reģistrācijas kontrolierīce var saglabāt savā datu atmiņā vismaz 88 šādus ierakstus.

3.13. Tahogrāfa karšu nolasīšana

(134) Attiecīgā gadījumā reģistrācijas kontrolierīce no pirmās un otrās paaudzes tahogrāfa kartēm var nolasīt datus, kas nepieciešami:

— kartes veida, kartes turētāja, iepriekš izmantotā transportlīdzekļa, kartes pēdējās izņemšanas datuma un laika, kā arī tajā laikā izvēlētās darbības identificēšanai;

— lai pārbaudītu, vai kartes pēdējā sesija ir noslēgta pareizi;

— transportlīdzekļa vadītāja nepārtrauktas transportlīdzekļa vadīšanas laika, kopējā pārtraukumu laika un kopējā braukšanas laika aprēķināšanai iepriekšējā un kārtējā nedēļā;

— vadītāja kartē ierakstīto datu izdrukāšanai;

— lai ārējos informācijas nesējos lejupielādētu vadītāja kartē saglabātos datus.

Šī prasība ir piemērojama tikai pirmās paaudzes tahogrāfa kartēm, ja darbnīca to lietošanu nav ierobežojusi.

(135) Nolasīšanas kļūdas gadījumā reģistrācijas kontrolierīce mēģinājumu nolasīt karti ar to pašu komandu atkārto ne vairāk par trim reizēm un, ja tas neizdodas, paziņo, ka karte ir bojāta un nederīga.

3.14. Datu ierakstīšana un saglabāšana tahogrāfa kartēs

3.14.1. Datu ierakstīšana un saglabāšana pirmās paaudzes tahogrāfa kartēs

(136) Ja darbnīca pirmās paaudzes tahogrāfa karšu lietošanu nav ierobežojusi, reģistrācijas kontrolierīce datus reģistrē un saglabā tieši tādā pašā veidā, kā to darītu pirmās paaudzes reģistrācijas kontrolierīce.

(137) Reģistrācijas kontrolierīce iestata “kartes sesijas datus” transportlīdzekļa vadītāja kartē vai darbnīcas kartē tūlīt pēc kartes ievietošanas.

(138) Reģistrācijas kontrolierīce atjaunina derīgās transportlīdzekļa vadītāja kartēs, darbnīcas kartēs un/vai kontroles kartēs saglabātos datus, papildinot tos ar informāciju, kas attiecas uz attiecīgo laikposmu, kurā karte ir ievietota, un kartes turētāju. Šajās kartēs saglabājamie dati noteikti 4. nodaļā.

(139) Reģistrācijas kontrolierīce atjaunina datus par transportlīdzekļa vadītāju darbībām un atrašanās vietām (kā norādīts 4.5.3.1.9. un 4.5.3.1.11. punktā), kas saglabāti derīgās transportlīdzekļa vadītāja kartēs un/vai darbnīcas kartēs, papildinot tos ar datiem par darbībām un vietām, kurus kartes turētājs ir ievadījis manuāli.

(140) Visi notikumi, kas nav definēti pirmās paaudzes reģistrācijas kontrolierīcēm, transportlīdzekļa vadītāja un darbnīcas kartē netiek saglabāti.

(141) Tahogrāfa kartēs ierakstītos datus atjaunina tā, lai nepieciešamības gadījumā, ņemot vērā kartes atmiņas faktisko ietilpību, ar visjaunākajiem datiem tiktu aizstāti paši vecākie dati.

(142) Rakstīšanas kļūdas gadījumā reģistrācijas kontrolierīce mēģinājumu ierakstīt datus ar to pašu rakstīšanas komandu atkārto ne vairāk par trim reizēm un, ja tas neizdodas, paziņo, ka karte ir bojāta un nederīga.

(143) Pirms vadītāja kartes atbrīvošanas un pēc tam, kad visi vajadzīgie dati kartē ir saglabāti, reģistrācijas kontrolierīce atiestata “kartes sesijas datus”.

3.14.2. Datu ierakstīšana un saglabāšana otrās paaudzes tahogrāfa kartēs

(144) Otrās paaudzes tahogrāfa kartes satur 2 dažādas kartes lietotnes, no kurām pirmā ir tāda pati kā pirmās paaudzes tahogrāfa karšu lietotne TACHO, bet otra ir “TACHO_G2” lietotne, kā norādīts 2. papildinājuma 4. nodaļā.

(145) Reģistrācijas kontrolierīce iestata “kartes sesijas datus” transportlīdzekļa vadītāja kartē vai darbnīcas kartē tūlīt pēc kartes ievietošanas.

(146) Reģistrācijas kontrolierīce atjaunina derīgās transportlīdzekļa vadītāja, darbnīcas, uzņēmuma un/vai kontroles kartēs uzstādītās divās lietotnēs saglabātos datus, papildinot tos ar visu nepieciešamo informāciju, kas attiecas uz laikposmu, kurā karte bija ievietota, un uz kartes turētāju. Šajās kartēs saglabājamie dati noteikti 4. nodaļā.

(147) Reģistrācijas kontrolierīce atjaunina datus par transportlīdzekļa vadītāju darbības vietām un atrašanās vietām (kā norādīts 4.5.3.1.9., 4.5.3.1.11., 4.5.3.2.9. un 4.5.3.2.11. punktā), kas saglabāti derīgās transportlīdzekļa vadītāja kartēs un/vai darbnīcas kartēs, papildinot tos ar datiem par darbību un vietām, kurus kartes turētājs ir ievadījis manuāli.

(148) Tahogrāfa kartēs ierakstītos datus atjaunina tā, lai nepieciešamības gadījumā, ņemot vērā kartes atmiņas faktisko ietilpību, ar visjaunākajiem datiem tiktu aizstāti paši vecākie dati.

(149) Rakstīšanas kļūdas gadījumā reģistrācijas kontrolierīce mēģinājumu ierakstīt datus ar to pašu rakstīšanas komandu atkārto ne vairāk par trim reizēm un, ja tas neizdodas, paziņo, ka karte ir bojāta un nederīga.

(150) Pirms vadītāja kartes atbrīvošanas un pēc tam, kad visi vajadzīgie dati ir saglabāti 2 kartes lietotnēs, reģistrācijas kontrolierīce atiestata “kartes sesijas datus”.

3.15. Attēlošana

(151) Uz displeja var attēlot vismaz 20 rakstzīmes.

(152) Rakstzīmju minimālais augstums ir 5 mm, bet platums — 3,5 mm.

(153) Displejs atbalsta rakstzīmes, kas norādītas 1. papildinājuma 4. nodaļā “Rakstzīmju kopas”. Attēlošanai var izmantot vienkāršotas rakstzīmes (piem., akcentētas rakstzīmes var attēlot bez akcenta zīmēm, mazo burtu vietā var parādīt lielos burtus).

(154) Displejam ir pietiekams nežilbinošs apgaismojums.

(155) Rādījumi ir saskatāmi no reģistrācijas kontrolierīces ārpuses.

(156) Reģistrācijas kontrolierīce attēlo:

— noklusējuma datus,

— ar brīdinājumiem saistītos datus,

— datus, kas saistīti ar piekļuvi izvēlnei,

— citus lietotāja pieprasītos datus.

Reģistrācijas kontrolierīces displejā var attēlot arī papildu informāciju, ievērojot nosacījumu, ka tā ir skaidri atšķirama no iepriekš minētajiem datiem.

(157) Reģistrācijas kontrolierīces displejā izmanto 3. papildinājumā uzskaitītās piktogrammas vai piktogrammu kombinācijas. Uz displeja var attēlot arī citas papildu piktogrammas vai piktogrammu kombinācijas, ja tās ir skaidri atšķiramas no minētajām piktogrammām vai piktogrammu kombinācijām.

(158) Transportlīdzekļa kustības laikā displejs vienmēr ir ieslēgts.

(159) Reģistrācijas kontrolierīcei var būt automātiska vai ar roku ieslēdzama funkcija displeja izslēgšanai laikā, kad transportlīdzeklis nepārvietojas.

Formāts, kādā informācija tiek parādīta uz ekrāna, ir noteikts 5. papildinājumā.

3.15.1. Noklusējuma displejs

(160) Kad displejā nav jāattēlo nekāda cita informācija, reģistrācijas kontrolierīce pēc noklusējuma attēlo šādu informāciju:

— vietējais laiks (UTC laiks + vadītāja iestatītā nobīde),

— darbības režīms,

— transportlīdzekļa vadītāja pašreizējā darbība un otra vadītāja pašreizējā darbība,

— informācija par transportlīdzekļa vadītāju:

— ja vadītāja pašreizējā darbība ir TRANSPORTLĪDZEKĻA VADĪŠANA — vadītāja pašreizējais nepārtrauktas transportlīdzekļa vadīšanas laiks un pašreizējais kopējais pārtraukumu laiks,

— ja vadītāja pašreizējā darbība nav TRANSPORTLĪDZEKĻA VADĪŠANA — viņa pašreizējais attiecīgās darbības laiks (kopš attiecīgās darbības izvēlēšanās brīža) un pašreizējais kopējais pārtraukumu laiks.

(161) Par katru transportlīdzekļa vadītāju uz displeja attēlotie dati ir skaidri saprotami, vienkārši un nepārprotami. Ja uz displeja nevar vienlaikus attēlot datus gan par transportlīdzekļa vadītāju, gan par otru vadītāju, reģistrācijas kontrolierīce pēc noklusējuma uz displeja attēlo informāciju par vadītāju, bet lietotājs var attēlot uz displeja informāciju par otru vadītāju.

(162) Ja displejs ir par šauru, lai pēc noklusējuma uz tā varētu attēlot darbības režīmu, reģistrācijas kontrolierīce darbības režīma nomaiņas brīdī displejā īslaicīgi attēlo jauno režīmu.

(163) Kartes ievietošanas laikā reģistrācijas kontrolierīce uz displeja īslaicīgi attēlo kartes turētāja vārdu.

(164) Ja ir atvērts nosacījums “ĀRPUS DARBĪBAS JOMAS” vai “BRAUCIENS AR PRĀMI/VILCIENU”, atbilstoši noklusējumam uz displeja attēlo piktogrammu, kas informē, ka šis nosacījums ir atvērts (pieļaujams, ka vienlaicīgi var nebūt attēlota transportlīdzekļa vadītāja pašreizējā darbība).

3.15.2. Brīdinājuma displejs

(165) Reģistrācijas kontrolierīce displejā brīdinājuma informāciju attēlo galvenokārt 3. papildinājumā noteikto piktogrammu formā, vajadzības gadījumā papildinot to ar ciparu formātā kodētu informāciju. Var pievienot arī vārdisku brīdinājuma aprakstu transportlīdzekļa vadītāja izvēlētajā valodā.

3.15.3. Piekļuve izvēlnēm

(166) Reģistrācijas kontrolierīce nodrošina vajadzīgās komandas ar attiecīgas izvēlnes struktūras starpniecību.

3.15.4. Citi displeji

(167) Pēc vajadzības uz displeja var selektīvi attēlot:

— UTC datumu un laiku, kā arī vietējās laika zonas nobīdi,

— jebkuru sešu izdruku saturu tādā pašā formātā kā izdrukās,

— vadītāja nepārtrauktas transportlīdzekļa vadīšanas laiku un kopējo pārtraukumu laiku,

— otra vadītāja nepārtrauktas transportlīdzekļa vadīšanas laiku un kopējo pārtraukumu laiku,

— vadītāja kopējo transportlīdzekļa vadīšanas laiku iepriekšējā un kārtējā nedēļā,

— otra vadītāja kopējo transportlīdzekļa vadīšanas laiku iepriekšējā un kārtējā nedēļā,

pēc izvēles:

— pašreizējās darbības laiku (kopš attiecīgās darbības izvēlēšanās brīža),

— vadītāja kopējo transportlīdzekļa vadīšanas laiku kārtējā nedēļā,

— otra vadītāja kopējo transportlīdzekļa vadīšanas laiku kārtējā ikdienas darba laikposmā,

— vadītāja kopējo transportlīdzekļa vadīšanas laiku kārtējā ikdienas darba laikposmā.

(168) Izdrukas saturu displejā attēlo secīgi, rindu pa rindai. Ja displeja platums ir mazāks par 24 rakstzīmēm, lietotājam visu informāciju sniedz attiecīgi piemērotā veidā (piem., vairākās rindās, piedāvājot teksta ritināšanas iespēju).

Izdrukas rindas, kas paredzētas ar roku ierakstāmai informācijai, uz displeja var neizvadīt.

3.16. Izdrukāšana

(169) Reģistrācijas kontrolierīce var izdrukāt informāciju no tās datu atmiņas un/vai no tahogrāfa kartēm septiņu šādu izdruku veidā:

— transportlīdzekļa vadītāja darbību ikdienas izdruka no kartes,

— transportlīdzekļa vadītāja darbību ikdienas izdruka no transportlīdzekļa bloka,

— notikumu un kļūmju izdruka no kartes,

— notikumu un kļūmju izdruka no transportlīdzekļa bloka,

— tehnisko datu izdruka,

— ātruma pārsniegšanas izdruka,

— attiecīgā transportlīdzekļa bloka tahogrāfa kartes datu vēsture (sk. 3.12.16. sadaļu).

Šo izdruku precīzs formāts un saturs ir noteikts 4. papildinājumā.

Izdruku beigās var pievienot papildu datus.

Reģistrācijas kontrolierīce papildus var nodrošināt arī citas izdrukas, ja tās ir skaidri nošķiramas no septiņām minētajām izdrukām.

(170) “Vadītāja darbību ikdienas izdruka no kartes” un “notikumu un kļūmju izdruka no kartes” ir pieejama tikai tad, ja reģistrācijas kontrolierīcē ir ievietota vadītāja karte vai darbnīcas karte. Pirms izdrukāšanas sākšanas reģistrācijas kontrolierīce aktualizē attiecīgajā kartē saglabātos datus.

(171) Lai sagatavotu “transportlīdzekļa vadītāja darbību ikdienas izdruku no kartes” vai “notikumu un kļūmju izdruku no kartes”, reģistrācijas kontrolierīce:

— automātiski izvēlas vadītāja karti vai darbnīcas karti, ja kāda no tām ir ievietota reģistrācijas kontrolierīcē, vai

— ja reģistrācijas kontrolierīcē ir ievietotas abas šīs kartes, dod komandu izvēlēties avota karti vai transportlīdzekļa vadītāja slotā ievietoto karti.

(172) Printeris var izdrukā 24 rakstzīmes rindā.

(173) Rakstzīmju minimālais augstums ir 2,1 mm, bet platums — 1,5 mm.

(174) Printeris atbalsta rakstzīmes, kas norādītas 4. nodaļas 1. papildinājumā “Rakstzīmju kopas”.

(175) Printeru konstrukcijai ir jābūt tādai, lai izdrukas būtu tik skaidras, ka tās ir nepārprotamas.

(176) Izdrukas saglabā izmērus un tajās rakstīto normālos apstākļos, proti, ja gaisa temperatūra ir normāla un relatīvais gaisa mitrums ir 10–90 %.

(177) Uz reģistrācijas kontrolierīcēs izmantojamā apstiprinātā tipa papīra ir attiecīga tipa apstiprinājuma zīme un norāde par to, kāda(-u) veida(-u) reģistrācijas kontrolierīcēs to drīkst izmantot.

(178) Glabājot izdrukas normāla apgaismojuma, mitruma un temperatūras apstākļos, tās ir labi salasāmas un identificējamas vismaz divus gadus.

(179) Izdrukas atbilst vismaz 9. papildinājumā definētajām testa specifikācijām.

(180) Ir jābūt iespējai šiem dokumentiem pievienot arī ar roku rakstītas piezīmes, piemēram, transportlīdzekļa vadītāja parakstu.

(181) Reģistrācijas kontrolierīce drukāšanas laikā izvada “papīra izbeigšanās” notikumus, pēc papīra ievietošanas atsākot drukāšanu no sākuma vai arī turpinot drukāt un dodot nepārprotamu atsauci uz iepriekš izdrukāto daļu.

3.17. Brīdinājumi

(182) Reģistrācijas kontrolierīce, kons